url: =Department of Health and Human Services Victoria | Coronavirus (COVID-19) - Zomi\nA kikhek kigakcipna thukham taangpite\nLunghihmawhna khatpeuh na neih leh coronavirus hotline 1800 675 398 hopih in (nai 24 kihong).\nKamphen na kisap leh TIS National 131 450 ah hopih in.\nTriple Zero (000) pen emergency a ding bekin zang in.\nPhawk hamtang ding thu\nKoikoi ah na om phial zongin, inn pan na pusuah ciangin na naak leh kam a tuamkim zo maituam thuah hamtang in.\nMidangte tawh meter 1.5 kigamla in om in.\nNa khut sil siang zel in.\nNa ci a nop kei leh inn ah om in. Nasem dingin kuan kei in.\nNa khuh leh hatchiai ciangin tissue ahih kei leh na kiu tungah khuh in.\nCoronavirus (COVID 19) natna lim leh mel na neih leh kisit sak hamtang in.\nCoronavirus kisitna pen mi khempeuh a dingin a khawnkhong hi. Tuate lakah Medicare card nei lo ahi, tuipi gal pan hong zinte, pemlut nasemte leh gambel ngente (asylum seeker) zong kihel hi.\nHih laimai ah\nVictoria a tu laitak kigakcipna thukham dinmunte\nVictoria ah a ngeina bat kikna (COVID Normal) ding a kigakcipna thukhamte a kikhahkol zia leh malaknate pen Coronavirus (COVID-19) kihonkikna lampi ah kigelh hi.\nMelbourne khuapi sung a ding gelna khat leh Victoria khua neute a ding gelna dang khat om hi.\nChief Health Officer in a hun zui in kigamcipna thukhamte laih thei hi.\nMelbourne Khuapi sung\nKalsuan nihna: 28 September 2020 a kipanin Melbourne khuapi huam sungah\nMelbourne khuapi huam sungah pusuah theihlohna (curfew ) pen 28 September 2020 zingsang nai 5am panin om nawn lo hi.\nHih thu nam li te hangin na inn pan na ut hunhun in na pusuak thei hi:\nNek le dawn leh kisap van lei ding\nExercise (apua leh ciangtan om)\nPhalna ngah nasepna\nMikem ding, dongtuakna khat peuh hang ahih kei leh damlo kilak dingin.\nHih hun panin:\nInnkuan nih pan mi 5 ciang a pua lam ah kimukhawm thei ding hi.\nPrep (tan lang pan tan 6 ciang sang naupangte ,VCE,VET/VCAL leh gual banlo sanginnte (specialist schools) a sangkah sangnaupang te Term 4 ciang sang lut kik ding geelna om hi.\nNaukepna munte kihong kik ding hi.\nNasepna mun tampi kihong ding hi.\nA pua lam tuipeekna munte kihong kik ding, personal training dingin a hilh khat leh a sin nih kingah ding hi.\nA pua lam biakna lam kikaihkhopna pen biakna makai khat leh mi nga ciang kihel thei ding hi.\nA pua lam a kibawl mopawi ah mi nga ciang kihel ding kiphal hi (tuate lakah a kiteng tegel leh a teci tegel kihel hi)\nKumpi thukhun tawh kituak lopi a Victoria khua neute ah khual na zin leh Victoria palik ten $4,957 tan ong liausak thei uh hi.Tua banah a pua lamah na lawmte leh inn khat a na omkhoppih loh na innkuanpihte tawh mi nga sang a tamzaw tawh na kimuh khop uh leh zong ong liausak thei uh hi. A hang kician, gentehna in damlo khoi ding cih bang ahilo neilopi in lawmte ahih kei leh na innkuanpihte lengla a na neih le zong hong kiliausak thei hi.\nKalsuan thumna: A taangpi a suutin a beisa ni 14 sung (state bup) ah natna ngah thak mi nga sangin a tawm zawk (state bup) banah cidamna lam mipil misiamte in a thukim uh leh.\nVakkhiat theihlohna thukham (curfew) leh inn pan pusuah phallohna leh a gamla a paikhiat theihna ciangtanna leh thukham om nawnlo ding hi.\nMi 10 ciang a pua ah kikaikhawm thei ding hi.\nNa inn ah innkuan dang khat panin lengla 5 ciang nei thei ding hi the. Ahih hangin amau teng pen innkuan khat pan ahih hamtang kul hi.\nNatna ngah thak tawmin cidamna lam mipil misiamte in a thukim uh leh tan 7 pan tan 10 ciang sang naupangte sang lut kik thei kha ding uh hi.\nVan zuakna saite leh sam met saite kihong kik ding hi.\nAn sai leh nek theih dawn theih zuakna sai neute’n a pua lam ah tutna koih in mi 10 ciang tu thei ding in hong thei ding uh hi.\nPicing pumpi kisawh kha lo kimawlnate kihong kik ding hi. Kum 18 nuai siah apualam kimawlna kizom kik ding (pumpi kisawh kha leh kisawh kha lo).\nKalsuan tawpna: Mipi cidamna tawh kisai ngaihsut hoih piakna leh a beisa ni 14 sung in natna ngah thak omlo-in, cidamna lam mipil misiamte’ thukimna tawh kizui in.\nMi 50 ciang a pua ah kikaikhawm thei ding hi.\nNa inn ah lengla 20 ciang nei thei ding hi the.\nVan zuakna sai khempeuh kihong ding hi.\nAn sai leh nek theih-dawn theih sai neute in a sung ah mi 20 tusak thei ding uh a, a vekpi a gawmin mi 50 ciang sai ah midang (customer) nei thei ding uh hi.\nKimawlna kipan kik thei ding, kikep bitna ding geelna nei-in. Pumpi kisawh kimawlna pen kum ciangtan omlo in kizom kik thei ding hi.\nMopawi leh sih vuina ah mi 50 ciang kihel thei ding hi.\nMetre square li thukhun a kizuih leh mipi biakpiakna te kipan kik thei ding hi.\nCOVID Normal: Ni 28 sungin natna nei thak a om kei a, natna nei lai (state bup-ah) om lo-in, Australia ah natna kipan kik ding cih patauhna omlo in, cidamna lam mipil misiamte’n a thukim uh leh kizang ding hi.\nBitdan dinmun tungah kinga-in kigakcipna thukhamte bei sak a hih kei leh kikhahkol ding hi.\nInn pansan a na semte nasepna phual ah damdamin sem kik thei ding hi.\nMopawi leh sihvuina ah mi ciangtan om lo ding hi.\nKikaihkhopna leh inn ah lengla neih ciangtan om lo ding hi.\nVictoria sung a khua neute\nZan nai 11:59pm 16 September 2020 a kipan Victoria khuaneute ah:\nVictoria khua neu te ah inn pan pusuah theihna ding a hang leh paikhiat theih tan ding a gamlatna zong kiciangtan nawnlo hi.\nMi 10 ciang a pua ah omkhawm thei ding hi.\nInnkuan dang khat panin mihing nga ciang lengla neih theih hi. Tua na lenglate pen innkuan khat pan bek ahih kul hi. Kigakcipna thukham om sungin na innah hong hawh ding innkuan dang pan mi khat bek na teel thei hi. Naungek kha 12 nuaisiah hih mihing a ciangtan na sungah kihel kha lo hi.\nAnsai leh nek theih-dawn theih saineu te’n a pua lamah tutna koihin, mi 10 ciang nei thei ding uh hi.\nPumpi kisawh kha lo kimawlnate kumcing ten damdamin zom kik thei ding hi. Kum 18 nuai siah te’ n a pua lam a kimawlnate (pumpi kisawh leh kisawh lo) zom kik thei ta ding hi.\nKalsuan tawpna: Mipi cidamna tawh kisai ngaihsut hoih piakna leh a beisa ni 14 sung in natna ngah thak omlo (state bupah) leh cidamna lam mipil misiamte thukimna tawh kizui in.\nMi 50 ciang a pua ah omkhawm thei ding hi.\nInn ah mi 20 tan lengla nei thei ding hi.\nAn sai leh nek theih dawn theih sai neute kihong ding a, sai sungah mi 20 ciang tu thei in, a vakpi a gawm mi 50 ciang om thei ding hi.\nMopawi leh sihvuina ah mi 50 tan kihel thei ding hi.\nKikaihkhopna leh inn ah lengla neih theih zah ding ciangtan om lo ding hi.\nA bit leh cidam ding a kikepzia\nCoronavirus (COVID-19) pen eite lakah om lai-in kilawhsawnna baih mahmah lai hi. I innkuanpihte leh I mipihte bit taka a om theih na dingin, ei lam pan I hih theih dan tek in mapang ciat ni.\nBittak a na om theih na dingin na hih theih thu ol no te:\nNa khut satpiang leh tui tawh a tawm pen second 20 sung sil siang in.\nNa khuh leh hatchiai ciang tissue ahih kei leh na kiu tung ah khuh in.\nMi tawh metre 1.5 kigamla in om in.\nInn pan na pusuah ciangin na naak leh kam tuamkim zo maituam thuah in.\nNa cidamna kisit sak in.\nNa ci anop kei leh, inn ah om in. Innkuanpihte’ kiangah hawh kei inla nasem dingin zong kuan kei in.\nNatna lim leh meel na neih leh kisit sak in la na man ciangin inn ah ciah suak pah in.\nHuhna om hi\nNa kisitna a phi na ngak laitak na nitha ngah sup ding na lunghihmawh leh, coronavirus (COVID-19) Test Isolation Payment a kici huhna sum $450 ngah kha thei ding hi teh.\nNatna na ngah leh ahih kei leh natna nei sa khat tawh kinai taka kisawh khakna na neih leh huhna sum $1500 na ngah thei kha ding hi. A thu na theih beh nop leh Coronavirus Hotline 1800 675 398 sam in. Kamphen na deih leh beem (0) meek in.\nNang na hi zong na mel theih mi khat peuh in patauhna ahih kei leh lunghihmawhna a neih leh Lifeline nambat 13 11 14 ahih kei leh Beyond Blue te nambat 1800 512 348 meek in hopih in. Kamphen na kisap leh 131 450 sam masa in.\nNang kia lungleng khuangai a na om leh Coronavirus (COVID-19) hotline 1800 675 398 sam in la nambat thum (3) meek in. Australian Red Cross a volunteer tawh na kiho kha ding a amaute’n a kisam tualsung kipawlna tuamtuamte tawh hong kizom sak ding uh hi.\nPulnatna Hangin Nasepkhawl Dongtuakte Huhna $1500 - $1500 Pandemic Leave Disaster Payment (PDF)\nVictoria sung a teng mihing kum 12 pan a tung siah khempeuh in maituam zat theih lohna thu kician a neih kei buang leh inn pan pusuah ciang naak leh kam a tuamkim zo maituam thuah hamtang ding hi. Gentehna:\nA nasia mahmah mai vun damlohna nei ahih kei leh naaklah cih dan damlohna a nei na hih leh\nMataw sungah nang bek ahih kei leh na innkuanpihte tawh a tuang khawm na hih leh\nCidamna ding nakpi tak a exercise na hih zongin, maituam na puak veve kul hi.\nZan 11:59pm, 11 October a kipanin na naak leh mai tuamkim zo maituam na thuah hamtang kul hi. Cihnopna ah mai daal (face shield), mainul neu (bandana) leh dial te pen maituam kim zo ci in kingaihsun nawn lo ding hi.\nKigak cipna thukhamte a kikhahkol tawh kizui-in mihing gamtatnate hong khang ahih manin, na naak leh kam tuam kim zo maituam thuah ding hong thupi mahmah hi.\nKisitna leh kituamkepna\nCoronavirus (COVID-19) natna lim leh mel khatpeuh na neih leh kisitsak hamtang in la na kisitna phi na ngah ma tan inn ah om in. Sai ah pai kei in la nasem dingin zong kuan kei in.\nCoronavirus natna lim leh mel te:\nCi sa, khuasik, khua-ul neel kaai\nKhuh ahih kei leh gawlna\nA gim leh a limna thei lo\nCoronavirus (COVID-19) kisitna pen mi khempeuh a ding a khonkhong hi. Tua sungah Medicare card nei lo gamdang tuipigal pan hong zinte, na sem a hong paite leh gambeel galtai te zong huam hi.\nCoronavirus (COVID-19) kisitna panin natna na neih leh, inn ah kituamkep in. Coronavirus (COVID-19) natna na ngah leh bang hih ding (Word).\nCoronavirus (COVID-19) nei khatpeuh tawh kinai tak kisawh khakna na neih leh nang le nang ni 14 sung na kituamkep hamtang in. Thu na theih behlap nop leh hiah en in Coronavirus (COVID-19) nei khatpeuh tawh kinai taka na kisawhkhak leh bang cih ding (Word).\nA manpha thu le la te phungpi\nHih anuaia thute na zang in la na minam sungah email, social media ahih kei leh minam kizopnate ah hehpihna tawh na hawmsawn in.\nKisitna leh kituam kepna vai\nCoronavirus (COVID-19) sitna - Testing for coronavirus (COVID-19) fact sheet - (Word)\nCoronavirus (COVID-19) sitna - Testing for coronavirus (COVID-19) fact sheet - (PDF)\nCoronavirus (COVID-19) positive na hih leh bangcih ding? - What to do if you've tested positive for coronavirus (COVID-19) factsheet (Word)\nCoronavirus (COVID-19) positive na hih leh bangcih ding? - What to do if you've tested positive for coronavirus (COVID-19) factsheet (PDF)\nCoronavirus (COVID-19) natna nei khat tawh na omkhop khak leh bangcih ding - What to do if you have been in close contact with someone with coronavirus (COVID-19) (Word)\nCoronavirus (COVID-19) natna nei khat tawh na omkhop khak leh bangcih ding - What to do if you have been in close contact with someone with coronavirus (COVID-19) (PDF)\nPoster Kisit sak in - Zomi - Poster – Get tested – Zomi (PDF)\nSocial media tile – Natna I lim leh vaang na neih leh, kisit sak in - Zomi - Social media tile – If you have any symptoms, get tested – Zomi (JPG)\nBit tak a omna\nA lauhuai Coronavirus (COVID-19) kidawm in - Reduce your risk of coronavirus (COVID-19) (PDF)\nA lauhuai Coronavirus (COVID-19) kidawm in - Reduce your risk of coronavirus (COVID-19) (Word)\nNa khuh leh na hetchiau ciang daal in - Poster - Cover your cough and sneeze\nNa khut silsiang zelzel in - Poster - Wash your hands regularly\nPoster – Bit theihna ding nam 3 - Zomi - Poster – 3 ways to stay safe – Zomi (PDF)\nA kikhek kigakcipna thukham taangpite - Summary of changes to Stage 4 restrictions – coronavirus (COVID-19) (PDF)\nHuhna ngah theihna\nPulnatna Hangin Nasepkhawl Dongtuakte Huhna $1500 $1500 Pandemic Leave Disaster Payment (Word)\nPulnatna Hangin Nasepkhawl Dongtuakte Huhna $1500 $1500 Pandemic Leave Disaster Payment (PDF)\nCoronavirus (COVID-19) om hun sung a nuntakna bit sa lo, lunghihmawhna ahih kei leh patauh dipkuatna tuakte a ding huhna ngah theih zia ding - Emergency support fact sheet - (Word)\nCoronavirus (COVID-19) om hun sung a nuntakna bit sa lo, lunghihmawhna ahih kei leh patauh dipkuatna tuakte a ding huhna ngah theih zia ding - Emergency support fact sheet - (PDF)\nMuktuam bulh dan ding - How to wear a face mask - Zomi (Word)\nMuktuam bulh dan ding - How to wear a face mask - Zomi (PDF)\nPuansia tawh muktuam bawl dan - Design and preparation of cloth mask - Zomi (PDF)\nPuansia tawh muktuam bawl dan - Design and preparation of cloth mask - Zomi (Word)


timestamp: atn

url: =Nepal vanlengtual ah Leopard kimu ahih manin tawlkhat kikhakcip ~ ZD :: ZOMI DAILY\nposted on 4 April 2017 at 12:28 pm Lomkholna: News, Sawltak, World\nNepal gamsung aom vanlengtual Airport ah Leopard akici gialbem sahang namkhat kimu ahih manin vanlengtual tawmvei kikhakcip cih AFP News in genkhia hi. Tua vanlengtual pen Nepal gam ii International Airport hi a, Monday ni in vanleng taina Runway geinai ah gialbem akimu ahihi.\nKathmandu khuasung aom International Airport pan akimu hi a, Spokesman khat ii genkhiatna ah tua Leopard pen vanlenghawl Pilot khatin amuhkhak hi a, vanlengtual zong Minute 30 sung ki khakcippah cihi. Wildlife & Security Officers te’n vanlengtual geinaiteng zon kipanpah uh a, ahi zongin ki mukhiakik zonawnlo cihi.\nHih akhakcip hunsungin International Flight khat ziakaituam in, adang vanleng te ahihleh nawngkaina omlo hi. Kathmandu khuapen gamsung tawh kinai ahih manin khuasung ah khatveivei Leopard te kimuthei zelzel cihi.\nAbeisa hunsungah vasa te’nzong vanlengtual nawngkaisak thei cihi. Tuaban ah ui vakthap leh ganhing vakthap pawlkhat in vanlengtual asunglam Runway ah nawngkaina piangsakzel cimawk hi.\n2016 kum inzong Passengers mi 9 bek atuang vanleng khat ataklam akha “Right Wing” tawh vasa kiphukha ahih manin, amanlang in Emergency Landing abawl uh kulsakpah cimawk hi.\n2012 kum inzong Aircraft khat alenkhiat khitdeuh asawtlo in vasa khattawh kiphukha in vanleng kiatlawh cimawk hi. Tuahunlai in mi 19 takin sihlawh uhhi.\nAlso read: Guahtui tamluatna hangin Nepal leh India gamsung ah mi 90 val sikhin\nNepal, Kathmandu City sung aom International Airport pen nopci vangvanglualo hingelding hi. Ganhing khawina ahih lohhang Passengers te’n gankhing tuamtuam galmuh pahpahthei hihtuak hi. ZD Sawltak #zomidaily\nPrevious: President Donald Trump in kha 3 sung angah masak khasumteng citpiakna nei ~ ZD\nNext: Kum 2 aphapan atapa amahleh amah kikaplumkha ahih manin apa kiman ~ ZD\nTulaai Leitung Thuthang Tuamtuam Updates August 3, 2014\nHong ngaihsut huai simpian ta hi\nUSA, Tulsa pan Pu Sian Khan Mang (Lailui, Sukte) in hongnusia\nKhaici vawh thupha piakhun “Sialsawm” ~ Hau Thang\nIndia gamsung ah pasal 8 in keel khat buanhuan in sihlawhliang\nGam leh Minam a khangto sak Makai hoih ~ Khup Lian Thang\nTukum Gambup Kiteelpi Khitah Zomi In Koilam Maingat Ding?


url: =Thupha tawh a kidim Ni thakte – Samuel Soe Lwin – Zomi Agape Church Inc\nThupha tawh a kidim Ni thakte – Samuel Soe Lwin\nZomi Agape Church Inc > Zomi Agape Church Blog > Agape Digest > AD02 > Thupha tawh a kidim Ni thakte – Samuel Soe Lwin\nDecember 30, 2021 by Zomi Agape AD02, Agape Digest, Hanthawnna\nMi khempeuh phial in a nuntakna uh thupha bek tawh a kituamcip ding lunggulh uh hi. A diakdiakin, Kawlgam mi khempeuh in thei ngei, mu ngei tek hihang.Tua hang mahin, “Hunhoih ni (Yet Yaza)” le “Kaamsiat ni (Piatada )” ci-in kalenda ah khen hi hang.\nBang hiam khat peuh pawl ding hileng, thu theite kiangah lengsong tawh pai-in cikni-in bawl ding cih i dong thei hi. Kei mahmah zong ka nuntakna sungah hunsia kaamsiat nite pelhin, hunpha ni vive hi leh ka ut hi.\n1. Pasian bawl thuphate\n“Hih ni pen Topa’ hong piak ni hi a, eite lungdamin i kipak ding hi.(Late 118:24 TDB)”\nLaisiangtho en leng, ni khempeuh thupha tawh kidim hi. Tua nite tawh Pasian in amah le mihingte kinaitakin nuntak theihna ding hunhoih hunpha hong piakna pen “Bang hang hiam cih leh amah in mihoihte le misiate tungah a kibangin ni taangsak khawm a, a gamtat phate le a gamtat siate tungah zong a kibang mahin guah zusak khawm hi (MATTHAI 5:45 TDB)” ci-in mihingte adingin a kikim hunhoih hunphate hong hong pia hi.\nHi bang thuphate Pasian in hong piak hangin mi kim in i ngah theih lohna pen i kantel ding kisam hi.\n2. Mite’ gen hunhoih hunpha\nLaisiangtho sungah “Huhna a hong pia thei lo uliante ahi a, mi mawkmawkte ahi zongin muang kei un.”(Late 146:3 TDB) ci hi. Hih bang a genna pen ahang om hi. Mite’ gen hunhoih ni le hunsia ni cih pen bangbang i ci zong Pasian a paa kei leh, kaamsiat ni hi den ding hi. Laisiangtho ah “Topa in kong cihin-ah: “Mi bek muangin mi’ hatna bek suang a, Topa tawh a lungsim a kilehngat mi in hamsiatna a ngah ahi hi. Amah pen sehnel gamah a po sawlbawk bang hi a, khangin a bawk a phazo kei ding hi. Kuama ten lohna ci gam, keugaw gamah amah a teng ding hi. (JEREMIAH 17:5-6 TDB)” ci hi. Tua manin mite in a mau upmawh tawh hunhoih ni a cihcih uh hangin, nisim Pasian a nungngat sanna hangin nuntak haksakna sungah a tum lam kithei lo-in tum suksuk uh hi.\n3. Pasian’ zia tawh kituak thupha\nKawlkam ah mi pen nam nihin khen hi. Tuate in “ Andah Puhthuhzin (Mittaw)” laingnih kikal ah lu a po hangin ganhing a bang lelte, le “Kalia nah Puhthuhzin(Mitvak, pil)” ci-in Pasian hangin nuntakna maan ii hoihnate, nopnate a thei le a ngah mihing taktak cih a gennuam hi.\nPasian kammal sungah mi khempeuh Pasian in a kibang hunhoih hunpha hong piatek hi. “ Hih bangin a hihna pen mite in amah zongin a muhtheih nading uh a deihna ahi hi. Ahi zongin eite kiang panin Pasian gamla om het lo hi. (SAWLTAK 17:27 TDB)” ci hi.\n“Hih ni pen Topa’ hong piak ni hi a, eite lungdamin i kipak ding hi. (Late 118:24 TDB)” a cih ciangin, Pasian sung a omte adingin i neilai-a cassette sunga kikhum pau bek kizang thangthu sunga “Kei bang pasal tuahsia cih bang om lo (Nga Lu Yaokcia Piatada Masih)”, a cih bangin i khualzinna lampi ah hunhoih hunpha bek i nawt kha ding hi.\n4. Pasiante, thupha ngahte\nTuni-in tapa Jesuh a um khempeuh adingin Pasian’tate suah theihna Pasian in a um khempeuh a pia hi (John 3:16). Tuhun Kawlmite’ kam ah “TapPuRyiTah nam” ci kammal pen citpiak khiatna munte ah kiza den hi. Mi kim Pasian’ tate suah theihna ding naak hanciam mahmah uh hi. Ahi zongin amau hanciamna tawh hilo-in, Pasian hong piak a tapa Jesuh hang bekin Pasian’ tate a kisuah theih lam, mi kim in thei lo hi.\n“Mi khat in, ‘Pasian hangin eite piangin, hingin i gamtang hi,’ ci-in gen a, note sung panin laphuah siampa khat in zong, ‘Eite zong ama tate ihi hi,’ na na ci hi. (SAWLTAK 17:28 TDB)”\nPasian tawh kisai mite adingin, “Ama nopsakna pen Topa thu sung bek mah hi a, sun le zanin ama thu a ngaihsunsun mi ahi hi. Amah pen lui tuiluang gei-a a kisuan ama gah hunin gah a, a teh a vul ngei lo singkung tawh kibang hi. Ama hihna khempeuhah a maa pai mahmah hi (Late 1:2-3 TDB)” cih thuphate kimu thei hi.\n5. Pasian’ gelna\nKum thak pen thupha bek tawh i lut nuam hi. Tua ding lung kham ke’n. Pasian in kum thak hong kan sak pen a kum beka khang dinga hong kan sak hilo-in, tua kumthak tawh “thuphate” a cih ama gelnate tawh hong tuamcip ding hi.\nIsaiah 55:8-10 ah a cih mah bangin, keite adingin “hong cing hong kepna, hong huh hong panpihna” thuphate zong kigingsa-in a om hi. “Hih teng bang ahih khit ciangin bang gen ding om nawn ahi hiam? Pasian in eite hong koppih peuh leh kua in eite hong zozo ding ahi hiam? Ama Tapa nangawn siit loin eite khempeuh a dingin hong piakhia ahih manin, na dang khempeuh zong hong piazaw kan ding hi lo ahi hiam? (ROM 8:31-32 TDB)”\nTua manin tu kumbup pen a kicing hehpihna tawh hong kha ding Pasian in hong pailai ding nite zong ama kamciamte tawh “hong hu, hong dal, lam hong lak, hong panpih, hong huh” den ding ahih manin, kumthak ah tua Topa tawh kalsuan khawm ni. “Hih pen eima Pasian hi a, a tawntungin eima Pasian hi, ……… Amah pen a tawntungin lam hong lak ding pa ahi hi. (Late 48:12-14 TDB)”\nAgape Digest, Agape Digest 002


url: =Bumh Lehkikna ~ Bob Tuangpi :: ZOMI DAILY\nposted on 19 October 2020 at 9:27 pm Lomkholna: BobTuangpi, News, Politics, Zomi\nNidang anungta Pasian Zomi pupate in abiakma-un damlo cina luna khat om leh bumh tuak hin teh ci-in dawi gilo kaugilote’ min tawh dawithusiam dawithu siampute’kiangah pai-in bumh lehkiksak uhhi. Mihing khat bum ih cih tak ciangin hazatna khat peuh le muh dah etsat gitlohna khat pan kipanin midang khat tung ah asia atun nading, aliam abai, asih abei dong nading ngimna tawh hazatna lungsim pan hong phuulkhia mihing’lungsim puakzia ahihi.\nTuhun thu-ummi piangthak tapidawte’hun ah zongh tua bang thu tampi om veve hi. Thuman thudik selcipin thuzuau, thubul le thu kician omlo aa zuaulomtang siksanin mimal khat langpanna le mimal khat thu phuaktawm aa bang mah thusiksan omlopi mipi nautang tungah thugenna zongh bumhna namkhat mah ahihi.\nTua tawh kizomin tulaitak Myanmar gambup kiteelna ah zongh mipi pawlzotna ( election campaign message) te ah mipawlkhat mailam 2021 – 2025 kikal sung Zogam le Zomi makai ding aa kithawi aa kinei mi pawlkhatte in keima mimal vai zuau bebek phuak tawmin mipi taangpi taangta tungah gen niloh uhhi.\nKei pen ZCD kiphuat khit 2012 beikuan pan kipan active member khat in na pangin hihtheih zah tawh party le minam ading sawltak nasem hi ing. Pawlkhat gen bangin amau’pattahsa cih bang hituanlo-in gamvai ka uukna tawh Yangon ah gamvai tintan/training tuamtuam ka kahte zongh atamzaw meltheih lawm le gual leh internet online tungtawn keima kankhiatna le lawmte’kiang pan ( information) ka ngah atamzaw hi. Gamvai pilna lamah khantohna nading keimah hahkat ( self-study) in laibu tampi ka phaak zawh tantan ka sim den hi.\nParty sungah tintan kah ding le kamkupna (seminars & workshops) kah ding vaisai mihing (3) tawh bel kithuah zeelin amau’tung pan zongh amau’manloh hun, azi atate uh akah manloh hun khong ciang bel anengkai nengneng na kah in acih uh teh ka man hun tawh kituak aa ka lamsap le sumzattawm ding ka kep alem teh hong sawl zelna ( information) uh tawh kizui ka pai zeel hi. Tuate zongh mangngilhlo lungdamna ciamteh ing.\n2015 kum gambup kiteelpi hunlai zongh Yangon pan ciahto-in keima ipsung sawk-aa, Tedim le Tonzang gamhuam aa MP meekuangluite ka hihtheih zah panpih thugenpih le laigelh laihawmkhia( adiak Tonzang gam Cikha kual teng) deihtak huh ing. 2015 aa ZCD party min tawh agualzo MP teng zongh ka hihtheih zah mipi tawh akimuhkhop hunsim uh 2016 – 2020 kikal hihtheih zah keima ipsung mah sawkin Tedim le Tonzang gamhuamte ah zui koikoi ing. Kuamah in bel hawh aw na lamsap ding ci-in MP leh party makai lam pan ong pia omngei samlo hi ( Vuangyi Paulun in bel khatvei Cikha kuam teng ah thugen ding ong zui koikoi in ci ahih manin Kalaymyo – Yangon kikal Air ticket ong leisak ngei) tua simloh adangte omlo hi.\nHun hong pai toto-in tutung kiteelpi mimal tangdin/independent aa meekuang ka lui teh ZCD makaite nih ahi Pu Chin Sian Thang le Pu Gin Kam Lian te in letmat/sign thuh-in 14.10.2020 nimit tawh kei ZCD member pan khawlsakna hong suahsak uhhi. Zumpai danin copy kei’tungah ong piak ding uh kisam ding hi. Tua lai sung ah agenna vuah kei pen MP mihing-3 te’huhsa le pattahsa cih zuaubulom tawh mipi akhimhaina le bumhainate uh thudik hetlo hi, cih ka pulaak nuam hi. ZCD thukhun ah mimal tandin/independent tawh meekuangluite party member pan khawlsak ding cih bang thukhun zongh omlo ban ah party thukhun ka palsat khat zongh ka thei kei hi. Phuahtawm thukhun ahih leh lah thutuam! Pattah cih thadah Democracy, Federalism, Political Theory/Ideologies, Political System, Political Institutions luanzia le gamsung khuahun luanziate tu aa makai MP te’ tung pan asin ka hihet kei aa, ka hihtheih zah aa, amaute ahuh ka hizaw hi.\nAmau’gen bangin gamdang khualzinna tuamtuamte Party satanh cih bang zongh hilo aa, Internet Website tungtawnin lai tampi kisim, kigelh aa kamdot tampi akizawh teh ava kikahkha hizaw hi. Party satanh tawh hileh party information alente’zi le tate le tanau teng mah kimasak den uh hizaw hi.2016 kum in bel Party President le General Secretary sawlna tawh China/Sengam pai mihing-3 lak ah kihelkha mah ing. Akik teh sum nei zawdeuh honkhat kipaisak mikimphial apai ngeingai veve hi. 2019 Kuala Lumpur, Malaysia aa kibawl Zomi Khawmpi ah ka va kihelkhakna zongh tua hun aa Party President le General Secretary te sawlna/mandate hang hizaw hi.\n2016 kum aa ZCD in 21st Century Panglong Conference, Chin State-wide Consultation kibawlin Chin State bup aa om Political Party tuamtuam le CSO te’ kamkupna apian nading $ 24,000 bang United States Agency For International Development (USAID) tungtawn akingah nading kei, Sia Nang Sian Muang le Sia Kap Khan Khual te’ panlakna tawh ka ngahkhia uh aa, kei le Sia Kap Khan Khual in letmat/sign ka thuh uh aa The Orchid Hotel, Yangon ah khawmpi kamkupna a om nading kha-2 sung vilvel guahnuai dainuai ah ka hanciam uh aa Zomite makaih tawh a omngei nailo tangthu khat akivai hawmkhia ahihi. Party makai pawlkhat bang in thupi kei, ci-in hong langbawl zawlai uh hinapi akilawhcin teh amau’vaihawmsa bang keekin akhualzinna teng ah na gen lualua laidep uhhi.\nTunitan kisuanna khat zongh omlo, party neihsa sum peek-1 zongh ka zangh nai het kei hi. Zinsuk zintoh vaknate ipsung sawk aa ma kipang den hizaw hi. 2017 kum aa Zomi Innkuan USA makaite’ deihsakna tawh UNO Youth Forum ka va kah theihna zongh Party satanh/ခွဲတမ်း cih bang hilo aa, khawmpi kahnopna thute le mimal kalsuannate lai tawh gelhin ZIUSA makaite tungah puak ciangin amau hoihsakna, deihsakna le thukimpihna tawh ava kahkha ka hihi. Party pan ahilo mimal tampi zongh tua bang danin sam veve uhhi.\nTutung party sung pan Tonzang gamhuam ah ZCD pan meekuang luinuamte in form kitenthei acih teh mihing-6 in MP luinopna form kiten pah hi. Tua teng Tonzang gambup aa om akhuakhua ah party makaite’ deihna la-in meetang tam angah penpen mihing-4 in meekuanglui theihna ngah ding cih thu ahihi. Tua bang akilaak takpi teh kei meetang/Vote hong pia, thu siksan kician sitset/Evidence om ka theih zah meetang ka ngah vekpi (45) pha sitset hi. Haiciin Lunglen Kawlnuai kipawlna khua-13 pan khuakhat teh meetang-2 ciat hong pia uh aa, avekpi gawm meetang-26 ka ngah a, Cikha kuallam ah khua tuamtuam pan party makai mihing-13 in zongh avek vua meetang/vote – 1 tek hong pia uh a, Tonzang khuapi sung veng -2 ( khualai le khuavung) kigawm meetang -4 ( veng -1 meetang -2 agawm meetang-4) ka ngah vek ban ah kei’tungah makaite in hong genna ciat vuah Mualpi le Tungtuang khuate in zongh meetang -1 ciat hong pia uh ahih manin, avek akigawm meetang kei’theihna tan ah hong kipia vekpi (45) pha sinsen hi.\nAhizongin July 27,2020 ZCD Party CEC meeting teh keima ngahzah meetang (28) bek hong kiphasak hi. Ka meetang/vote (17) na kibulluh/kigu hi. Tua teng bang khit teh Tonzang gungal ah meetang tawh kei hong lel/mipi deih nawn ngiatloh Tonzang gam utnawnlo anusiakhin MP semlui khat meekuang lui dingin thumanlo zangh in party makai honkhat in hong kausiphu teitei zen uhhi.\nKa meetang ngah teng vai thuman takpi mah maw cih Tedim ZCD party zum ah Pa Mung Khen Tuang in va kanin meetang zum ah kikem teng copy valakhia-in avasittel tak teh Haiciin Lunglen Kawl kiim kipawlna khua -13 ii meetang/vote kigawm (26) lak pan kei hong piak a meetang lak vuah meetang -2 bek na om mawkin adang meetang -24 teng na kiphialmang/kigumang ahih lamtak kitheikhia hi. Tua hi a, atatak ah ka meetang ngahzah buppi kigawm pen amangthang meetang (24) tawh gawmkik leeng avekpi meetang (52) angah ka hihlam tak hong kilangkhia kik hi ( 28 + 24 = 52).\nOctober 14,2020 nimit tawh ZCD letterhead zangh-in party president le general secretary te’sign thuhna tawh keimah ZCD member pan tawpsakna thu hong suahkhia uhhi ( tuama in zongh president pa’ sign kibawl tawm/fake tawh member pan tawpsakna lai hong kikhah) hi. Tua sung ah kei pen MP mihing (3) te’pattahsa hi, ci-in zuau bulomtang hong suahkhia lai uhhi. Amau’pattah cih thadah hih mihing teng in Democracy ii zia-le-tong kician gina athei zongh uh hilo, leitung aa gam ki-ukzia tuamtuamte’ paizia/luanzia le kimakaihzia cihte ban ah Myanmar gamthu nangawn mumangpau bangin agen mualmualte uhhi. 2015 gambup kiteelpi hun bangin tu aa Tonzang gam aa MP semteng bang gamvai thugenna/siizone agenthei omlo pai luakluak geuh bekin Cikha kuam teng bang zanhak liang aa kigenpih kizawhpih hizawlai hi. Amaute’tung pan gamthu ah pilna sin ngei hetlo hi ing. 2016 -2020 kikal sung Tedim le Tonzang gamteng ah azin uh teh ka vazuihkhakte agen uh ahih lah kei bek hilo sumbawl teng le asang asuai teng uh zongh amau’ hih mihing (3) teng ii pattahsa hi, cih kul ve ( Pu Chin Sian Thang in zongh Pu Paulun zui ngei zel hiven amah zongh Pu Paulun le adang mi (2) te’pattahsa himai ve maw!)\nGambup kiteelpi lut nading lampi (2) zui-in kilutthei hi. Khatna ah party tuamtuam siksan bulphuhna tawh meekuang lui kiteel kilutthei hi. Nihna ah party cih himhim tawh kisohkhalo bulphuh kullo aa gambup kiteel kilutthei hi ( 2008 thukhun, Union Election Commission Law). Tua ahih manin ZCD party ah thuman tawh mipi deihna bang kipai hileh party pan Tonzang gam ah MP meekuanglui thei ding mihing (4) ah akihel pelmawh ding ka hihi. Tua bang kimlai ka meetang ngah mipite’hong piak teng hong kibulluh/kiguuksak ( Damiah hong kitaih) hinapi’n kei pen party langpang danin hong lelgenkik bilbel uhhi. Gutapa khat in van gu-in aguuk khit teh mi’theih ding alau man/akisungsiat manin guta guta ci-in tai tautau hi ( သူခိုးကလူကိုပြန်ဟစ်) cih Kawlte’paunak dan tatak hi. Zuau phuakphuakte atungtham akineih hang’n sawtpi aki ipzawh loh mah bangun zawhngeu zongh tuisung ah sawtpi omzolo hi ( ကြောင်ကြာကြာရေမငုတ်နိုင်ဘူး) akicih danlian mah bang ahihi.\nTutung Tedim le Tonzang gam ah ZCD party MP meekuanglui mihing (9) lak ah minam vai ( Zomi National Politics le Zomi Movement athei leh ZCD thumeilette apom ding omkhollo) lai hi. Khasiathuai hi. Minam party pen kiteellut theih nading ciang le MP cin nading ciang bek kizanghta-in Zomite’ minam maban cihte kuamah in sunmang aa zongh mannawnlo uh cih abeisa kum (5) sung ih etkik teh kimukhia ahih manin tutung party pan meekuanglui ding thumanlo tawh hong kihepkhiat tak teh lampi dang ahi mimal tangdin ( independent MP candidate) kidem hizaw hi.\nAhhang in pawlkhatte danin MP ut lel ngel kihilo-aa mailam Zomi le Zogam mabante gambup innpi ( Union Parliament) ah va phukhia-in Zomi momno khat va tuzo leeng kikhelna le kilamhthakna tampi minam maban phuulzo ding hihang cih muh sinsenna tawh meekuanglui/MP tutna adem hizaw ing.\nTuakimlai party langpan danin mimalvai zuau bulomtang vive phuakin tan-10 zongh agalphi ngeilo neektawn zon nadia MP honkhat maibiakna tawh thuzuaugen honkhat hong laang mahmah bilbel hi. Kisuan nading cinvomcia zongh lah nei het kei vengh aw! Zolai tawmtawm gelhthei social media facebook aa thuthang nengneng sim aa gamvai kitheisakte ciang hangin maban kikhawl deksuailo ding aa kimanawt ding hi.\nZCD party itlua kisa, 2015 kiteelpi khit teh MP suakte maibiak lutlut te bang kihi hetlo hi. ZCD party asukham le asusia nuam tampitak ka hihtheih zah khaktanin dal thapai ing. Nov 3,2018 Party CEC meeting khensatna tawh tualaitak le tulaitak General Secretary asempa in General Secretary angah nawn loh teh party pan taikhiat sawmin amah le apawlte honkhat in Zomi party dang khat phuankhia dingin hong zawn thapai uhhi. Party sungah huapa khuapih pawl le tuapa khuapih pawl (အုပ်စုဖွဲ့/ဂိုဏ်းဖွဲ့) na om denin tuate hihtheih zah panla-in akisumit den hizawlai hi. Panmun ngahloh teh party dang dinsawmte khong in tubang ahilo dan aa pauphuauphuau dep sam uhhi.\nTutung vai zongh party ka itna tawh party dang tampi in hong zol hinapi’n party ka taisan kei aa, Hluttaw sungah muibunzaw-in minam maban gam maban septheih nading ngimna le tupna lian bek tawh tutung mimal tangdin ( independent) tawh meekuang kilui hizaw bek hi cih kong theisak nuam hi. Democracy gimna tawh Kawlgam akikalsuan zawh tu-in term-2 kum-10 sung kipaikhinta aa Tedim le Tonzang gam pen Chin State ah khuapi dangte tawh tehna in kituantual khia mahmah mawk hi. Pilna sang sinna lam ( higher education), cidamna lam ( healthcare) le gambup sumzeekna satanh ngahna ( union budget) ngahnate ah khuapi huam adang -7 te’nuai ah ki om den hi.\nTutung ZCD party pan Tonzang gam ah MP meekuangluite le apanpihte in agenbulpi le asep uh in Bob Tuang mee pia kei un cih ciang peuh, Bob Tuang mee pia kei un ci-in mipi nautang teng simmawh khembawlin vokgawh, akgawh, bawng gawh le sialgawh cih ciang peuh hi-in Tonzang gamhuan ah kiteelpi adem party (7) bang lak ah kei bebek thuzuau tawh gensia-in mipi na vau koikoi laizen uhhi. Khua pawlkhat bang ah Bob Tuang na lutsak kei un cih nangawn na gen uh a, ka thugen nading inn/hall aphalsate nangawn na khem-in aphalloh nading thu tuamtuam tawh na vau, na holhthawh thapai uhhi. Minam le gam taangmi aa kithawi mipawlkhat gamvai muhna le dinmun tua ciang zah dong aa na niam zensam hi.\nAhizongin anungta Pasian kepna le ompihna tawh akhuakhua ah mipite in hong lunggulh mahmah ban ah thuman genteel leng thuman thei-in thangah thei mahmah uhhi. Mipi thapiakna anasiat akhauhpai teh hazatna le elna a omngeina leitung hilel hi, cih mikim in thei lua hi.\nTuhun teh nasep tampipi asem nasep hahkat ( hard work) cih sangin hun tomno sungin nasep tampi/na tampi asemzo ( smart work) cih tawh kuate in nasem aa kuate in nasemlo cih kitehzaw ta hi. Nasem cici napi’n asepna khutma (result/workdone) omlo gawltungsiah tawh asem makai kicite’hangin ih gam ih minam kituantual mahmah ahihna abeisa kum-10 ih etkik teh kilangh mahmah lel hi.\nTua ahih manin, kong it le zahtak Zomi pi le pu, nu le pa, u le nau, lia le taang teng aw…tutung gambup kiteelpi tak teh Zomi le Zogam maban panmun ala ding le apuah sawmin hong kithawi kei hong tawsawnin na meetang khat ciat uh tawh hong laamto unla gambup innpi ( Union Parliament) ah Zomi khangthak momno khat hong tusak leucin kisiiklo-in na mai uh kong zumsak het kei ding hi. Mihing gammi khat ciat Tonzang gamhuam ah ateeng kum-18 cingkhin peuhmah in meetang -3 ciat ih neihna lak ah na meetang-1 tek uh Tonzang gamhuam Amyotha Hluttaw mun ah hong khen tek unla Zogam le Zomi maban ah akikham/kikhung dingin hong sawl ta peuh un! cih kong thuum nuam hi.\nLeitung muntuamtuam le Kawlgam sung om mailam saupi akhual ageelkhol party te le minam tuamtuamte in zongh khangnote laamto/masak-in gam le minam zingvai hawmsak ziahziah ta uhhi.\nTutung Nov 8,2020 gambup kiteelpi ni teh zongh ei zong kipumkhat in dingkhawm tek ni maw! Zomi le Zogam in Zomi momno khangthakte hong ngaklah lua ta hi!\nThumanlo le zuaubulomtang tawh mipi amit humsak abil na ngongsak thapai ih kiim ih paam ah tamlua-in aman asa peuh na om zeel ahih manin mipi bumhaina zuaubulom teng bumh lehkikna in hih lai kong suaksakkik hi.\nTheih ding : Hih anuai ah Video Clip tomno ah thugen Pa Mung Khen Tuang hi a, meetangvai thumanlohna ahilhcianna tomno le Meetang laidal copy ana kigulosun teng kong suaksak hi. Agelh : Bob Tuangpi\nPrevious: USA, Nashville pan Pa Khai Khai (Lenteng beh) in hongnusia\nNext: Ih mainawt ding’ naamsau, a paai leh suangtaat\nUnion Ni le Panglong tangthu phawkkikna ~ Cope Suan Pau


url: =Nobel Prize pankhiapa Alfred Bernhard Nobel tungpan thalakna ~ Thang Khan Lian :: ZOMI DAILY\nposted on 19 October 2016 at 7:20 am Lomkholna: Article, Thangkhanlian\nNobel Prize pankhiapa Alfred Bernhard Nobel (21 October 1833 – 10 December 1896) tung panin thalakna\nSuang kapkhapna dinga kizang bomb nam khat dynamite kici i theihciat ding lamethuai hi. Tua ciangin leitung a pahtawina leh thupi a kisa penpen Nobel Peace Prize zong i za khin ding hi. Dynamite leh Nobel Peace Prize kizopna bang ci neih hiam cih na enkhawm dih ni.\nDynamite pen kum 1867 in Swedish Scientist Alfred Nobel in a muhkhiat hi a, a phattuamna tampi nei hi. Suangpi kapkhapna bang, kidona ah galte dona ding bangin a phatuam mahmah ahi hi. Dynamite hangin mi tampi in na sihloh bek hi loin gal tampi zawhna in hong kizang a, tua a mukhiapa kithusim leh minthang lua ahih manin tampi kizuak a, Alfred Nobel hauh cihtakin hong hausakpih hi.\nKum 1888 in Alfred Nobel i sanggampa Ludvig hong si a, French gam thukizakna minthang mahmah khat in: Le marchand de la mort est mort (“The merchant of death is dead”) : Alfred Nobel si ci-in a man lo pi-in a mawhsakna uh leh a ngaihsutna uh suaksak uh a; tua thukizakna ah, “Sihna zang a summet bawl mi haupa si hi” cih gelh uh hi. Tua sungah ama thu, “Alfred in cik mahin a kibawl ngei lo manlang takin mitampi sihna ding a vanzat mukhia a, tua a zuakna panin mi haupi a suakpa Cannes khua ah si hi,” ci-in gelh behlap uh hi. Tua thukizakna Alfred in a sim ciangin a lungphawng mahmah hi. A gelh ten a theikhialh uh ahih hangin ama’n hehna in zang het lo hi. Tua panin, “Mite’n ka sihkhit ciangin hici bangin hong thei ding uh hi maw?” ci-in kingaihsutna lianpi nei hi. Mi ten a sihkhit ciangin mi tampite sihna ding bomb bawlpa ahih leh tua hangin hauhpih hi ci-a a ciamteh ding uh ut mahmah lo hi. Tua sangin a sihzawh ciangin na hoih na pha bawlpa in a theih ding uh lunggulhna hong nei hi.\nTua thu hangin midangte pahtawina dingin pahtawina (Award) manpha mahmah bawlkhiat ding hong hanciam a, November 27, 1895 in a sum neih khempeuh a kipan in 94% (31,225,000 Swedish kronor = Pound £1,687,8371) Physical Science, Chemistry, Medical Science (Physiology), Literature, Peace lamah a sang penpente piak dingin khensat hi. Tu ni dongin leitung in a thupi sim pahtawina sang penpen ci-in ciamteh uh hi.\n2001 in Alfred Nobel’ tupasawm (great-great-nephew) Peter Nobel (1931 kum-a piang) in Bank of Swedente kiangah Alfred Noble phawmna dingin Nobel Prize ah Economics siamte pahtawina a kipiakna dingin ngen a, tua khit nungin Economist-te Nobel pahtawina kipia ta hi.\nAlfred pen dynamite mukhiapa mi thupi ahihna sangin Nobel Prize leh Nobel Peace Prize hong patkhiatna hangin leitung bupin a hoih lamin thei ta uh hi. A sih khit ciangin mi ten a hoihlam a theih tawntung ding uh deihna hangin hih bang na thupi hong semkhia hi. Tu hun dongin amah na hoih sempa in kithei tawntung hi. Eite zong i sih khit ciangin mi ten hong bang ci theih leh i ci diam maw? A hoih lamin hong kitheih ding i deih leh na hoih na pha sep ding leh hunzat siam ding kisam mahmah ding hi.\nALFRED BERNHARD NOBEL THU TOMKIM\nA minpi: Alfred Bernhard Nobel\nA pianni: 21 October 1833\nA pianna: Stockholm, Sweden, Sweden–Norway\nA sihni: 10 December 1896 (aged 63)\nA sihna: Sanremo, Italy\nA kivuina: Norra begravningsplatsen,Stockholm, Sweden\nNekzon’na:Chemist, engineer, inventor, businessman, philanthropist\nA min a kitheihna: Dynamite mukhiapa leh Nobel Prize pankhiapa.\nNA SIH KHIT CIANGIN MI TEN BANG CI-IN HONG PHAWK DING NA LUNGGULH HIAM???\n(Ruth Messenger Nov-Dec 2015 issue leh Wikipedia panin hong kiteisawn ahi hi)\nPrevious: Zomi Huam ~ Pu Zokhai\nNext: Vondeih Kep Ding – 66 (Dimno’ Pa)


url: =Ka muhpak US Gamthu pawlkhat (25) ~ Awn Za Pau :: ZOMI DAILY\nposted on 22 October 2015 at 8:00 am Lomkholna: Article, Awnzapau, Theihhuai\nTuma kum 40-50 lai in ei kiangah kum 60 a valkhin uham khinsate piteek puteek in kiciamteh in zong hamsuah in guai khin demdam thei takpi mah uhhi. Tu hun ciangin a khangto gam Japan, US, Europe cih ahau gamte ah kum 90 pan kipanin puteek piteek tawh kibang panin kum 80 gual pawl pen teeksuah nailo in na mah sem tangtang lai zen uhhi.\nMikangte pen a lungsim uh lian in khauh mahmah uh a, a sep zawh lai liai nak uh leh kumpi huhna zong la nuam lo liangin sum ngahna ding zongin, a ngap zawh zahzah nasep mah sem nuam hamtang lai uhhi.\nMailamah a kikhel vat kei leh cih loh buang, US gammi khat sum ngahna nei lo, a vak ding om lote, kum 65 a phak khit a kipan kumpite tungah huhna kisiau thei hi. Kei theihna pakah ei mi nupi R khat bang hi lam hong tun lim mahin kum 65 val khin ding hita a, kumpi huhna a siauh leh sumtang $ 733.00 leh Food Stamp or SNAP kici, anneek tuidawn cikhum bawngnawi leina dingin letmat $200 man mah kipia pah hi.\nTua sum ngahte pen SSI (Supplementary Security Income) kici a, bangmah khasum sanna a nei lo, a kem a khoi ding a tu a tate mahmah zong, kumpi in mi zawng ci a, a ciangtan zah (poverty line) sung a lutte bek huhna a pia ahihi. Tua banah cinat lunat na neih ciang a akisam zatui zaha akiman a lei theih na ding hong pia lai ding uhhi. Van man sum man khanna tawh kizui in a sum a kul bangin kikhan toto hi. State khat leh khat zong a piak zah uh kibang khin lo hi.\nAhi zongin US citizen ngahsa khat in na nu na pa na sap ciangin, a mau ading omna ding tenna ding leh annek tuidawn ding sikh zo mah ning na cih ciang bek mah in na sap ding hong phal pan bek a hihna tawh kizui in, tua na nu na pate SSI hong pia kilkel lo ding hi leuleu uhhi.\nTu aa ka cihte pen USA ah nasep a nei lo gambeel kum 65 val a phate a piakzah a gen ih hihi. Ahi zongin deih loh pen in tuahsiatna khat hang peuh tawh anu cih thadah amau mahmah in zong neek ding taak ding haksatna khat nei leh anu a kipan mau innkuan a’dingin huhna kisiau thei veve ding hi. (azom omlai hi…) Agelh: Awn Za Pau\nPrevious: Tulaai Leitung Thuthang Tuamtuam Updates October 21, 2015\nNext: Makai khat Langbawl Khaken\n23 October 2015 at 3:29 am


url: =Zomi leh dangka\nNidang laipek a, akipan in Pasian in ei mi sung ah mipil leh misaim tampi tak hong pia khin zo a, tuate tung tawng in i Topa Pasian hong itna leh hong deihsak nate tampi takin kimu thei hi. Tua i mipil te in thuhoihna leh cihtak nate zong tampi tak mah nei uh a, minam dang te zong hong zah tak sak mahmah uh hi. Ahizongin, ei khangthak te in bangteng zomto lai di i hiam cih thu hong hita hi. I Zogam ah mipil leh misaim pen kitawmlai mah mah hi. A om lo liang bel ahihloh hang in, i zawnman mah, i ngau man mah in hong hai sak sak lai tawh kibang phial hi. Tua ahih man in dangka mah kizong pah ciat ciat a, zong kimu leh zong kinei tek in, zong ahau takpi pawlkhat bang ki om zohi. Dangka I neihtak ciang in adang dang te bangmah inzong, thupi kisa zonawn lo phial hi. Tua hautna tawh ei mi pawlkhat kipukcip kha zel a, itate leh itute ading in bangmah kipattahna cihbang zong om tuanlo in ki om mawk mawk kha hi. Siamsinna sanglam bangah amauteng bek sang hoih ah, kah ding teng nangawn bang teng kisuak lel hiam? Kacih nopna abulpi nih leh thum khawng hi lel hi.\nKhatna ah: i mipil sate in hong koi cih pattah hiam? A tamlua enkei ni asuan akhak te uh koi ciang tun ta uhhiam? Laisiangtho sangkah a, Pasian thu sinpen hoih mah mah hi. Ahihang atam zaw in zui zolo hihang. . Hih mun ah, khialna a om leh tucidan ding hizaw ei ci in nong puah phat sak ta un. Laisiangtho sang pen ei mite in pilna zongna a, i zat zong hi phial hi. Laisiangtho siam leh laisiangtho tel kitam in azui zo kitam tuanlo hi. Tua in i mipih sung hong nawngkai sak in iPasian mai pha zong kingah lawh tuan loding hi. Ngal Ngam te in sing kuang leh ai kuang te ibat khak ding lua huai hi. I mai ah ai kuang hong kilui khak leh sing kuang I suak sak zawh nading in imite i it siam ding kul hi. I mite lampi hoih ah i tawt sak zawh ding han ciam ni.\nNihna ah: Dangka(sum) tawh i ngimna igelna te kitung lozawh sawp hi. I Zomi pil ten zong hong sawn na ah ( Money should be just the means that helps you achieve your ultimate goal). Nang sum zat kicing nadingin maw nang hau pak nading in nang na dai pak pha mawh lo ci ni, ahih banah , nang na huasuak zawhnading zong hi lo a, tawm vei sung sumzat nop tuam nang lel tawh namipih, nasapih te bang sak ta ci zong phawk zel lehang , tua in apicing pila leh Pasian nasepna mah hilel hi.\nThumna ah: Sum zong siam mah ihitam maw, ahua zong tampi khat mah ki omkhin a, tua tensung ah khang tam pi tak akem siam leh abeh lap banah, apung sak zo ding in Topa in thupha hong pia ciat tahen.\nKhang khat zong akihua suak zolo pen kitam mah mah lai hi. A hang bang ahi tam cih ngaih sun khawm ni. I ngah na a limcit ding zong hong thupi masa pen ding hi. I ngah na alimci phial zong in ngaih sutna, gelna leh , muh khawlna te, neikei lehang , tua zong hong hi thei tuan lo ding hi. A tawp na ah, anak lah limci lo, lampi kician lah nei kei lai lai leng tua pen a thei lo ding mah hihang.\nA khasiat huai mah mah leh atha lak huai mah mah khat ah, ei hun hong tung ta a, i tate i tute ciang in en dangka kicing leh mipil misaim ah I om ciangin en B.A ciang izawh leh I tate itute’n M.A pan Ph.D dongin azop zawh nang ihanciam pih ding hun hita hi ci in khau hun leh ikiim ipam in zong hong phawk sak sak hi.


url: =Tuni Kawlgam thuthang (02 July) :: ZOMI DAILY\nTuni Kawlgam thuthang (02 July)\nposted on 3 July 2021 at 10:56 am Lomkholna: Myanmar, News, Zomi\nZangkong Khuapi, Minigone Lei’tunga akhawl, Palik Misokte mawtaw sungpan Bomb puakkham in asi,aliam, abai omlo cih thu hiphot hi. Mizzima Media.\nBago gamhuam, Pyi Khazai, Pongti myo, Hentakan venga, galkap misokte thupuak sim den, dalan makaipi khat, tuni zingsanglam nai 6:00am pawlin PDF te’n kaplum hi ci-in kachin media in gen hi.\nAbeisa June30 ni, Falamah palikte zukham in, amaulemau kikap kha uh a, Palik bu khat agilpi pan kikap kha in Kawlpi zato puak mah leh tuni July 2 ni-in. Kalaymyo zato pan si hi ci-in Zalen in gen hi.\nTulai natna tawh Zomite i buai mahmah lai takin, Pateh gui cih khawng i om loh ding thupi mahmah ding hi.\nZogam,Paletwah ah Zakhai galkapte’n, khua khat panin, mi 3 ta Zakhai galkap dingin, annar in la uh hi ci-in Chin world in pulak hi.\nNungak pawlkhat sun tawntung ihmu mah leh zong, ihmut suak veve hi ci-in nungak pawlkhat in gen hi.\nZogam,Tonzang Khuapi pan Tg Pau Do Mung, tuni a kipanin CDM lut hi ci-in Chin World in gen hi.\nZangkong khuapi, enseng insein a CID pilna asin Palik (120) te lakah (114) in C-19 ngah hi ci-in Myanmar Celebrity in gen hi.\nNorway gam neihsa, Telenor Company kizuak ding hi. Feb 1, galkap ukna buluak a kipan kawlgam Telenor te sumlut kiamlua ahih manin, tua hangin zuak ding ci hi. Zomite alei nuam zenzen i om leh kithawi ni.\nUSA gam om, SB Kham Hau Paute innkuan in Tedim Zatopi ading huhna Aum teng200 piakhia hi ci-in Tedim Times in gen hi.\nSagaing region, kawlen khua ah, KIA leh PDF kipawlin, Galkap Misokte do huan uh ci-in Kachin Multimedia in gen hi.\nTuni kalaymyo ah C-19 tawh mi 2 ai-in, C-19 tawh muanmawh mi 26 si hi ci-in Khomunthang media in gen hi.\nNorth Korea Kumpipia Kim Jong Un pen nidang sangin gawng zaw ahih manin, mipite patau uhhi ci-in eleven Media in gen hi.\nIndia kumpi in Israel te galvan, thautang kapkhiatna Anti drone pen India gamgi kep nading in lei thei ding hi ci hi.\nLasiam, kineih siam pawlkhatte asawt loin suakta ding hi ci-in amaulam sitni meltheih te’n gen ci hi. BBC\nLeitungbup Zomi Innkuan (Global Zomi Alliance) makaih na tawh july ni3 ni, zingsang nai 9:00am kawlgamhun in, Pasian khephungah thungetkhop na cih thulu zangin, thunget khopna ki nei dinga, tua laiah Zomite’n zom tek ni.\nPasian nasemte thapiakna cih thulu zangin,july 3 ni, nitak nai 7:30pm-9:00pm kawlgam hunin, Rev.Dr. Jm Paupu makaih na tawh om ding ahih manin, Zoom ah ong kihel kimciat un ci-in iki zawn hi. V. Khualpu Zomi\nPrevious: Kial nawn lo ding na hihna lim ~ Evan. Suangh Dal\nNext: Zogam ah a (5) veina tengh 150 man puakto leuleu ~ Sia Do Khup\nPhilippines khuasung ah zatep te thongsung ah kha 4 sung ki khumcipding\nKa Jacob ding kianga laikhak ~ Niangboih\nFeedback: Aki manawh Diamond Jubilee; Tedim Sanginnpi


url: =St Luke Church of Opportunity Church Sunday biakna pan in Sabbath biakna ah kikhel ~ MUC\nSt Luke Church of Opportunity Church Sunday biakna pan in Sabbath biakna ah kikhel\nAdmin 12:08:00 AM Articles, ZOMI SDA NEWS\nBy Barbar Jolly-Deakle News Herald Correspondent\nHih pawlpi te in ah Sabbath pen St Luke Pawlpi ahi 126 Brookside Land, Morganton ah aom hi in ong zang uh hi. Amau te in Sabbath zangngeilo in azat masak penpen ni uh in July 7, 2019 hi a tuabiakinn ah Sunday kikhawm peuhmah om nawnlo ci-in Pawlpi siapa ahi Aaron Hooper in gen hi.\nAhangin Wednesday nitak khat laisiangtho kikum uh a tua sungah banghangin en hih Laisiangtho ah aom sabbath kizanglo aomlo Sunday kizang hiam cih dotna om in amakai Siapa in eibek hilo Christian tampi te in Sunday kizang hi adiakdiak in Zeisu thawhkikni pahtawina ahihlam gen hi. Ahizongin Sunday leh nimasa ni kituak hilo hiam ci in ong gen uh a Paikhiatna 20:8-11 ong sim uh hi. Tua sungah Sabbath ni asiangtho a zatding phawkding ni 6 sung nomau nasem in ni 7 ni pen Na Topa Pasian nisiangtho ni cih laigual ong mu in Sunday zat nadingpen laigual peuhmah mulo uh hi.\nTua ahihleh en banghangin Sunday zang ih hiam cih amauleh amau dotna ki dong uh koipan ongpiang hiam cihte laibu lem in ong zon uhteh AD 321 a Constantine kumpi pa hun akipan lel ahihna leh nibiakna cihteh, Egyptian te nibiakna te ong kantoto in ong thei toto uh hi. Tua ban ah Siampi laibu 23:3, Mark 1:21, Mark 6:2, Luke 16:4, Mark 2:27, Luke 6:6, Sawltak 13:14, Sawltak 18:4, Sawltak 20:7 cihte ong mu uh hi.\nTuabang tengtawh Sabbath ong zang uh a thangah mahmah uh in Teti pangtawh, alungdam tawh Sabbath kikhawm mihon pite tungpan in athangahna uh leh athumaan muhna hangun kipaak mahmah uh hi. Topa in thupha ongpiaksak ta hen Amen!


url: =Paikhiatna 4 | Siantongluan.net\nPaikhiatna 4 |\nTua ciangin Moses in dawngin, "Ahih hangin amaute in kei hong umloin ka thu hong ngailo ding uh hi. Bang hang hiam cih leh amaute in, Nang tungah Topa hong kilanglo hi, hong ci ding uh hi," a ci hi.\nTopa in ama kiangah, "Na khutsungah bang om ahi hiam?" a ci hi. Amah in, "Ciangkhut," ci hi.\nTua ciangin amah in, "Lei-ah lawn in," a ci hi. Tua ahih ciangin amah in leilakah lawn a, gulpi khat a suak hi. Tua gulpi kiang panin Moses tai hi.\nAhih hangin Topa in Moses kiangah, "Na khut zan in la a mei-in man in," ci hi. Tua ahih ciangin amah in a khut zanin man a, ama khutsungah ciangkhut a suakkik hi.\nTua ciangin amah in, "Amaute in a up theihna dingun Topa}, amaute Pasian, Abraham Pasian, Isaac Pasian, leh Jakob Pasian, nang tungah hong kilang khinzo hi," a ci hi.\nTua ciangin Topa in ama kiangah, "Na khut, na ang sungah koih in," ci kik hi. Amah in a khut a ang sungah koih hi. Amah in a lak khiat kik ciangin, a khut phak a, vuk bangin a pak hi.\nTua ciangin Pasian in, "Na khut na ang sungah koih kik in," ci hi. Tua ahih ciangin amah in a khut a ang sungah koih kik hi. Amah in a lak khiat kik ciangin ama cilesa dangte mah bangin dam kik hi.\nPasian in, "Amaute in nang hong up kei a, lim masa a thudon kei uh leh zong, amaute in lim nunung um khading uh hi.\nAmaute in hih lim nihte nangawn um loin na thu hong thudon kei leh, nangmah in Nail gun panin tui pawlkhat la-in lei keu tungah na sung ding a, Nail gun panin na lak tui pen lei keu tungah sisan suak ding hi," a ci hi.\nAhih hangin Moses in Topa kiangah, "Oh, ka Topa aw, tumasiah hita leh na nasempa tungah thu na gen-a kipan hita leh, kei thugen a siam ka hi kei hi. Ka kam pau ol-in, ka pau awk hi," a ci hi.\nTua ciangin Topa in ama kiangah, "Kua in mipa kam bawl ahi hiam? Kua in amah pau theilo sak, bilngong sak, mu sak, mittaw sak ahi hiam? Topa ahi keimah hilo ka hi hiam?\nTua ahih ciangin tu-in pai in. Keimah in na thugenna-ah kong huh ding a, na thugen ding nang kong hilh ding hi," a ci hi.\nAhih hangin amah in, "Oh, ka Topa aw, hong thum ing; midang khat sawl zaw in," a ci hi.\nTua ciangin Moses tungah Topa heh a, amah in, "Levi mi na sanggampa Aaron om hilo ahi hiam? Amah in hoihtakin thu a gen theihna ka cian theih hi. En in, nangmah a dawn dingin amah hong paikhia a, amah in nang hong muh ciangin a lungsim sungah amah kipak ding hi.\nNangmah in ama kiangah thu na gen ding a, thute amah na theisak ding hi. Keimah in na thugenna uhah kong huh ding a, na hih ding uh kong hilh ding hi.\nAmah in nang tangin mite tungah thu gen ding hi. Amah in nang-a dingin thu hong gensak ding a, nang in Pasian bangin na gen ding teng amah na sawl ding hi.\nNangmah in limte na bawlna ding ahi hih ciangkhut na khutsungah na tawi ding hi," a ci hi.\nTua ciangin a sungpa Jethro kiangah Moses pai-in ama kiangah, "Hong thum ing; Egypt-ah ka sanggamte kiangah kei hong ciahkik sakin amaute a nungta lai uh hiam hong mu sak in," a ci hi. Jethro in Moses kiangah, "Cidam takin va ciahkik in," a ci hi.\nMidian gam sungah Topa in Moses kiangah, "Egypt-ah ciahkik in. Bang hang hiam cih leh nang a hong that nuam mi khempeuh si khinta uh hi," a ci hi.\nTua ahih ciangin Moses in a zi leh a tapate la a, la khat tungah amaute tuang sakin, Egypt gamah ciah kik hi. Pasian in a tawi dingin a gen ciangkhut, Moses in ama khut sungah a tawi hi.\nTopa in Moses kiangah, "Egypt-ah na ciahkik ciangin, nangma hih theih dingin vangliatna kong piaksa na lamdangte khempeuh Faro mai-ah na hih ding thei in. Ahih hangin keimah in ama lungsim ka khauhsak ding a, amah in mite paisaklo ding hi.\nNangmah in Faro kiangah, Topa in hih bangin ci hi: Israel pen ka tapa a suak masa hi a,\nnangma kiangah, "Amah in kei hong biak theihna dingin ka tapa paisak in," kong ci hi. Amah paisak ding na nial leh, en in, na tapa a suak masa ka that ding hi, ci hi, ci in," a ci hi.\nLampi-ah a giahna khatah Topa in Moses dawntuahin thah a sawm hi.\nTua ciangin Zipporah in meisuang khat la-in a tapa vun dawn at khiatsak a, tua tawh Moses lawngin, "Nang pen kei tungah sisan tawh ka pasal na hi taktak hi!" a ci hi.\nTua ahih ciangin Topa in Moses thatlo hi. Tua ciangin tuanu in, vun atna hangin "Sisan tawh ka pasal na hi hi," a ci hi.\nTua laitakin Topa in Aaron kiangah, "Moses a dawn dingin sehnel gamah pai in," ci hi. Tua ahih ciangin amah pai-in, Pasian mualah Moses dawnin a nam hi.\nTopa in amah a sawlna thute khempeuh leh ama sep dinga a sawl limte khempeuh Moses in Aaron tungah a gen hi.\nTua ciangin Moses leh Aaron pai-in Israel upate khempeuh a kaikhawm uh hi.\nTopa in Moses kianga a gensa thute khempeuh Aaron in gen a, Moses in mite muhna-ah na lamdangte a lak hi.\nMite in um uh hi. Israel mite kiangah Topa hawhin, amau thuaknate amah in a muh khitna thu amaute in a zak uh ciangin, amaute in a lu uh kunin Pasian a bia uh hi.\nTedim Lai Siangtho / Laibu: Paikhiatna 4


url: =Ngimna, sepzia leh ki makaihna te ki enkik ni ~ Khup Lian Thang :: ZOMI DAILY\nposted on 17 June 2018 at 12:45 am Lomkholna: Khuplianthang, News, Politics\nAD70 kum pawl in Roman kumpi in Isreal leh Jerusalem a suksiat gawpna hangin leitung mun tuamtuam ah Jews minamte ki thehthang mang uh hi. Ni khatni teitei ciangin Pasian’ ciamsa leitang leh a pu a pa’ tenna gam ah ciahkik ding, a gam uh phut kik ding cih pen Jews minam khempeuh ii a thungetna leh a sumnang uh hi den hi. Tua sunmang a tangtun nangin a omom na uh pan in hanciam uh a, 1917kum ciangin Balfour Declaration akici thukimna khat British kumpi in hong tangko uh hi. Tua Balfour Declaration a cih pen, Britishte’ ukna sunga om, Ottoman Empire te’ leitang ahi Palestine akici leitang tungah Jews mite aa dingin gam khat phut theihna dingin gelna leh thukimna ahi hi.\nA gamlim a thak a bawl dingin UN makaite in tavuan la uh in, 1947kum ciangin a gamthak ii omna leh agamlim ding kipsak uh hi. Tua siksan in, 14th May-1948 kum taktak ciangin Jews te in Israel gam phut kik zo taktak ta uh hi. Kum 2000 dektak mah a ngak khit uh ciangin a gam aphutkik zo suak uh hi. Leitung mun tuamtuam aa om Jews mi khempeuh lungdam mahmah uh in a gam ah hong ciah kik ziahziah uh himah ta leh, tua leitang ah a na teng suak ahi Palestine minam te in nasa mahmah leh na heh mahmah uh hi. Palestine te aa dingin tangtawng pek pan in a tenna leitang pen, lam-et hetloh laitak in minam dangte’ khut sungah tungin thakhat thu in amau tenna leitang tungah gamdang mi khat hong suak ziau hi.\nJews te sunmang, ngimna leh sepna\nJews minamte pen kum 2000 sung dektak bang gam leh leitang neilo uh ahih manin a tuntun na gamte ah lengla te hi den zaw uh hi. Amau minam leh biakna pen a ciitawm zaw hi den uh ahih manin mai-neu in ki nopneh mahmah hi. Ahih hangin Jews minamte pen a Pasian a upna uh kiplet den uh hi. Innkuan sungah hoihtak pantah tungtawn uh a, a ngeina, alai, atangthu te uh a khangsawnte tungah ki hilhsawn toto uh hi. Ni khatni teh Pasian ciamsa a gam ah ciah kik ding hi hang cih upna leh ngimna khahsuah vetlo uh hi.\nMigam milei leh midang namdangte lak ah madawk in, a pil ahau hih zawh ding pen amau aa dingin a suahtaak theihna leh a inntek tan theihna dingin tua lampi bek om hi ci-in thei uh hi. Jews innkuan a tamzaw pen Pasian zahtakna, na sep hanciam na, pilna siamna hanciamna, lai tampi simna, nakpi takin kidawp kikhalna cihte bulphuh in kalsuan ngiat uh hi. Tua hang mahin a tuntunna gam ah mipil penpen te hipah uh hi. Mihau penpen te zong amau mite mah na hi hi. Laisiam penpen te zong amau minamte mah na hi uh hi. Pilzua siamlua haulua liang ahih manin zong atuntunna gamte pawlkhat in haza in na lipkhap na muhdah phial mawk uh hi. Tua mah thangpai in galpi nihna sungin Germany te’ makai Adoft Hitler in Jews te 6million kim bang na that lum zenzen hi.\nHaksatna thaukin a lomlom in asih hangun lungkia tuanlo in na hanciam veve uh hi. British kumpi te a lok zo dingin mipil misiam tampi na om uh hi. Leitung gam thupi te makaite’ zahtaak zahkhop dingin mipil mihau na om uh hi. Hih a mipil amisiam amihau te khempeuh hoihtakin khuituah in ngimna khat aa a kalsuan pih theihna uh pen amakaite siam mahmah na leh amimal khempeuh ii a picing na ahi hi. Tua teng kigawm bilbial leh Germany te in Jews te tam na thatlua ahih manin leitung bup ii hehpihna zong a ngah laitak uh ahi hi. Tua hunhoih hun manpha pen hoihtak in zangsiam uh hi.\nBritish te in amau ukna nuai aa aom ahi Palestine gam pan in Jews te aa dingin gamkhat khenkhiat sak in, bangmah lo pan in leitang a zaipi pia in tua tawh Isreal gam hong phut kik zo uh ahi hi. Jews khempeuh ii sunmang, a makaite sepzia leh ngimna hoihna, a hanciamna, apil asiamna, a hauhna cihte gawmkhawm in ki thutuak takin na a sep khopna hangun bangmah lo pan in a pupa’ leitang a luahkik a lakik zo uh hi kici thei hi. Gam khat in hong din khiat ciangin gal leh sa hong tam mahmah pah hi. A diakin a gamveng leh a inntek masa Arab leh Palestine te hong so ziahziah pah uh hi.\nLeitung mun tuamtuam aa om Jews tengin a sum leh paai si in, thauvui thautang khak ziahziah in, pilna siamna a neite in a pilna tawh panpih in, a khangno te in a omom na gam pan ciah in, Israel akip akho na dingin galkap tum in a gam na hung uh hi. Gamdang pan in a mipil a misiam te hong ciah in a gam aa University te ah Professor sem in, a Zato te ah Siavuan dingin hong ciah uh a, company nei te in a gam ah company hong in, cih bangin amau muntek amau hihtheiha tek tawh hanciam in diang khawm ngeingai uh ahih manin a sawtlo in gam khangto gam thahat mahmah khat hong suak ziau aa, tu in ahih leh leitung ah a kizahtaak mahmah gamkhat in angtang huai takin dingzo ta uh hi.\nA gamveng Arab te, Palestine te kalsuan zia\nPalestine te tenna gam leh leitang tung mahmah ah Isreal gam hong kiphut ziau pen Arab mite leh Palestine mite in nasa mahmah uh hi. Tua hun aa kipan in hih Middle East akici Isreal leh Palestine te tenna gam kuam tengah daihna omlo in nisim naisim in gal kido hi den hi. A diakin Palestine te pen a sisan le biakna a kibat pih Arab gamte in nakpi takin panpih uh hi. Tua bangin Arab gamte gam 10 val bangin kikop in, Israel gam pen leitung gamlim panin phiat ding, bek thamlo in Jews mite khempeuh zong tuipi sungah lawnkhia mang ding ci-in tangko uh hi.\nIsrael gam aphut khitphet aa kipan in amasa pen Arab-Israel gal kipan pah aa kum 1 sung bang sawt hi. Arabte gam tampi kipawl uh ahih hangin zo zolo uh a, a cil-in Britishte leh UN in Palestine gam dingin a ciapteh sa leitang tampi sup beh zawsawp hi. 1956kum, 1967kum, 1973kum, 1982kum cih bangin hih Arab gamteng kipawl khawm ngeingai in a do uh hangin zozo mahmah lo uh hi. Israel gam a do sim un Isreal gam beisak mang ding cih thadah amau’ neihsa leitang leh gamte nangawn Israel te khut sung khahsuahsuah zaw uh hi.\nIsrael tawh gal a kido sim lah lel den uh a, 1993kum taktak ciangin Palestine te makaipi Yasser Arafat makai in Oslo Accord acih thukimna Israel tawh nei thei uh hi. Tua Oslo Accord ah, a langnih tuak in ki zahtak ding, Palestine te in zong Israel gam a omna thukim pih ding, tua mah bangin Israel te in Palestine te in amau leh amau gam khat aa aom ding thukim pih ding cih thu ah ki thukim uh hi. Palestinete gam pen West Bank leh Gaza Strip akici mun nih hi in, ki ukna pen Palestine Liberation Organization (PLO) leh Hamas acih te kipawl in ukkhawm uh hi. Hih Paliestine te pen pilna siamna nei leh mihau zong tam lualo uh ahih manin a nuntakna dingin a sanggam Arab gamte huhna, gam tuamtuam huhna tungah tampi kinga uh a, genthei leh haksa mahmah uh hi. Amau sangin apilzaw, ahauzaw, gal a siamzaw alang Israel te a dem zawh vetloh pen ahi ding mah na hi hi.\nA kalsuan khial Fatah vs Hamas\nA khasiat huai ah hih Palestine makaite pen khenpih nih ki suah uh hi. Fatah (Palestine National Liberation Movement) te pen 1959kum aa kiphuan hi in Yasser Arafat in makai hi. 1965kum ciangin Palestine Liberation Orgarnization (PLO) tawh kipawl uh hi. Akipat khiat hun in thautawi hiamtawi tawh kipan uh himah ta leh damdam in a dinmun uh hong khel in gamhtatna tawh ahilo in thudam tawh kalsuan dingin a dinmun hong khek toto uh hi.\nTua hang mah in 1993kum Oslo Accord thukimna Israel tawh bawlzo uh a, tua aa kipan in hih Middel East pen dai mahmah tuam pah hi. Fatah te in Israel gam pen gam khat in a om ding thukim pih hi. Hiamtawi leh zawhthawh tawh kalsuanna deihlo in thudam tawh kilemna a om ding deih zaw uh hi. Oslo Accord aom mah bangin Palestine gam dingin West Bank leh Gaza Strip teng mah amau ukna nuai ah aom dingin deih uh hi.\nHamas (Islamic Resistance Movement) te ahih leh 1987kum in kiphut hi. Amau pen Israel gam aom ding thukim pihlo uh hi. Israel tawh kilemna bawl ding ut lo uh hi. A kisap leh zong luangkham in gal do ding, luangkham in bomb puakkham sak dingin Israel te tampi that ding, cih dan minam itna leh gam itna pen sang thei uh hi. Leitung lei maitang pan in Israel gambup bei sak dingin Jews mite khempeuh beisak mang ding cih ngimna nei uh hi.\nHih kipawlna nihte in Palestine Parliament pan in a gam a uk khawmkhawm uh hi a, 2004kum in amakai ahi Yasser Arafat in a nusiat ciangin amau sungah ki khenna, a gam uh ukkhop theih nawnloh zah dong dingin ki thu tuahlohna hong piang hi. 2007kum ciangin kipawl thei ngiat nawnlo ding dinmun hong tun ciangin Fatah te amau thahatna West Bank lam uk in, Hamas te in amau thahatna Gaza Strip uk uh hi. Gamkhat minam khat ahih hangin kumpi nih anei suak uh hi.\nPalestine (Hamas) makaite khialhna leh a hehpihhuai mipite\nHamas te’ makaihna Gaza Strip pan in ngongtatna, Rocket tawh Israel gam kapna, Gaza leh Israel gamgi ah mipi lungphona leh buaina tuamtuam piangsak, cih bangin sem uh ahih manin hih Gaza Strip ah buaina om to den hi. Tu laitak Middle East buaina phungpi khempeuh phial pen hih Gaza Strip tengah hi phadeuh hi. Hamas te gamhtatna a cikzet huai mahmah khat pen, a mipite kibawlna zato leh sang innpi kawm pan in a thaupi (Rocket) tawh Israel te kap citciat uh hi.\nA deihna nam 2 om a,(1) Israel te in tua thautang hong lengkhiatna ahi zato leh sanginn te akap uh ciangin zato lum mi tampi leh sang naupang tampi si ding, tua pen leitung khempeuh ah tangko dingin Jews te tatsiatna lakkhia ding cih leh (2) Zato leh sanginn pan in kap uh leh a galte in thukkik theilo ding, zato lum cina te leh sang naupangte gal kidalna (Human Shield) in a zang uh ahih manin cikzet huai mahmah hi. Itna, thukhualna lungtang nei vetlo uh cihna ahi hi.Tua teng hangin Gaza Strip ah kum simin buaina leh gal kidona lianpi piangin bang mah thu theilo numei naupang tampi tak si den hi.\nTu nai aa muh theih dingin, Israel gam kiphuhkik zawh kum 70 cinna leh US te in a gam kizopna zum (Embassy) pen Jerusalem ah a tuahna hangin lungphona nasia mahmah hi. Ih theihsa ciat mah bangin Israel te pen leitung ah galsiam pen khat, galvan hoih pen anei gam khat ahi hi. Tua thei gige kawmsa in, Hamas makaite in a mipite kiangah ngongtatna tawh lungphona anei dingin holhtawh in thapia uh hi. Leitang, Minam leh a biakna itna cih thute tawh thangpaisak leh lawpsak hangsan sak gawp uh hi. Thawl leh datsi tawh kibawl bomb, sai-li, temta, motor tyre, cihte tawh Israel galkap te va phin leh na simsak mawk uh hi.\nLeitung aa galsiam pen leh galvan hoih pen te bangci bangin sai-li khawng, khuttawh bawltawm bomb tawh koici zawh peuh mah ding hiam cih pen ngaihsut huai mahmah hi. Thu thei nailo naupang kum 4-5 khawng ding khat in amau Palestine’ lan(Flag) silhsak kawmsa in Israel galkapte suang tawh dengsak pong mawk hi. Bangmah theilo naupang khat ii a khuak sungah muhdahna lungsim a guan hi mawk ahih manin Hamas te in a mipihte a makiahzia a gamtatzia uh pen acikzet huai mahmah ahi hi.\n1) Israel te ii innkuan sungah Pasian thutawh a kipantah ngiat na, a gam leh minam a it nang, a ngeina a laite uh it in a kepcing cinten zawhna, cihte pen Zomite in a etteh theih ding thupi mahmah ding hi. Tua itna te bulphuh kawmsa in pilna siamna ah hanciamna, a tuntunna gam ah mipil misiam mihau hih ding ahanciam nate uh etteh tak mahmah hi. A ngah pilna, aneih hauhna te tawh a gam leh minam’ phattuamna dingin hawmkhia kik, a gamvuah a ciahkik ciat mah bangin, vai tuamtuam hangin gamdang mun tuamtuam a tung Zomite in zong nikhat niteh Zogam Zolei ah ciahkik in a hih theihna ciat uh tawh a gam a lei apuah kik hamtang ding pen pello in a kisam ahi hi. Tua bang ahih nakleh tu in akhasiat huai dinmun ahih uh hangin Israel te bangin hunkhat teh Kawlgam sunga minam tuamtuam te lak panin a khangto anopsa apil leh a siampen Zogam Zomite hong hi ding uh hi.\n2) Israel gam leh minam makaite in amau’ minam leh a gam ahoihna ding lianbek, thu dangdang ngimna om vetlo in, a man a dik a tang ngimna tawh a mipite kalsuan pih uh hi. Aneu alian ahau azawng apil a siam cih kideidan lo in hanciam in a pangkhopna uh pen et teh tak mahmah hi. A pil asiam nih sangin a tamzaw aom nakleh a kilem theilo Zomite in pilna in la in kipuah phat hun mahmah ta hi.\n3) Palestine te bangin leitang kician taktak nei zolo, gam khat kician in ding zolo kawmkal ah a gam makaite khenpi nih a ki suah uh pen a pammaih mahmah leh a khasiat huai mahmah ahi hi. Tua khen nih sung pan in Fatah te makaihna in gam sungah diahna pia zaw in, mipite sungah lungdaihna om sak zaw hi. A dinpih uh pen Israrel te gamkhat in a dinna uh thukim pih, thudam tawh kalsuanna ahi hi. Ih langte ih galte zong ih zahtaak theih ding athupi ahihna hong lak hi. Tua in kilemna lam ah kalsuanna dingin kal masa na hi hi. Thu leh la khatpeuh vaihawm na ah kikum khawm diamdiam, kiho khawm tukhawm aa thudam taktawh kalsuanna in daihna lungnopna leh khantohna hong pia zaw ahihna hong lak hi.\n4) Hamas makaite in a mipite sungah muhdahna lungsim guan uh hi. Leitungah ah Galvan hoihpen Israel galkap te sai-li khawngtawh a kap dingin a mipihte a sawl ngam makaite na nei kha uh hi. Tua bang ki makaihna leh kalsuan zia tawh amau deih a ngimnate tangtung zo dingin na um hiam? Tua sai-li tawi khangno te tungah pilna taktak a hanciam nang, College a kah zawh nangin panpih uh henla hileh a deih uh ngah baih zaw lai ding hi. Bangmah theilo tua naupangno te sungah ki it ki zahtaak siamna, gam leh minam khantohna dingin hanciam nopna, a paizia aman gam leh minam itna cihte ah hoihtak in a mipi a nungzuite, thu leh la athei nailo te hilh in pantah uh hi leh, amau aa dingin khangtoh gimnam zaw tham ding hi.\nKawlgam aa teng Zomite khempeuh, adiak in apil a siam leh mite’ muan leh suan makaite khempeuh in zong hih Palestine (Hamas) makaite’ kalsuan khialhzia pan in pilna in la-in, kikhel ding aom leh kikhel hun mahmah ta hi. Tua hikei leh ki zekai lua kha thei ding hi. Israel te leitung ah gam khangto pen leh a thahat pen dinmun ahih laitak in Hamas te makaih Gaza Strip aa Palestine te ahih leh leitung aa nuntakna aniam pen leh a lauthawng huaipen gamkhat khat suah uh hi. Tua bangin amakaih makaite dan, Zomite in a tuahkhak loh ding leh aneih loh ding lunggulh huai mahmah hi.\n5) Israel te kum 2000 val bang a gampan kihawlkhia in gam a mang uh hangin aminam a ngeina alai a Pasian mangngilh lo uh hi. Ni khatni teh agam uh phutkik ding cih sunmang nei in tangtung sak uh hi. Tua bang atun theihna dingin a innkuan sung ah kipattah zia, a gam leh minam makaite in a makaihzia te tungtawnin Zomite in etteh in pilna in lak dingin hoih mahmah hilo hiam?\nHih minam leh gam nihte kalsuanzia, ki makiahzia te hoihtak khat vei lungngai kik inla nang mahmah in hoihtak khinkhai inla sai-kak in. Zomite in zong tulai Kawlgam ah a dinmun, Zogam ah a dinmun uh, a innkuan akipawlna a sep a bawlna khat peuhpeuh ah adinmun uh, gamdang mun dang aomom na ah dinmun uh, khatvei hoihtakin lungngai kik in kipuah ki bawlphat hun mahmah ta hilo hiam? Lungdam, Khup Lian Thang (Ref: O! Jerusalem, Dominique Lapierre and Larry Collins)\nPrevious: Malaysia NSE Highway tungah mawtaw 3 kiphukha in, mawtawkhat meikuanggawp\nNext: Russia gamsung ah Taxi Driver khatin khetawh khuasungvak mipi te nawkgawp, mi tampi liam


url: =MEDIA AH THU I GEN I SUAH CIANGIN - TUNGZANG NEWS\nChennai ah ka Sang kah lai-in Awareness of Mass Media cih Subject khat in ka sinkha uh hi. Hong hilh pen Aoa Naga te Lima kici pasal khat hi-a, amah pen Makokchung, Nagaland panin khangkhia hi. Hih subject pen ka sinma un, bang mah thei nailolua ka hih manin hih thu pen banga kimang peumah ding ahi hiam, koi mun ah kizangh peuhmah ding ahi hiam kaci khol tanzen hi. Munailo in lungkhamkhol, hehkhol hita zen ing. Kawlgam Sang kahlai, Siate in zong, hih kammal hong zatlam uh ka zangei hetkei hi.\nTualam tamgen dahni-in I thululam paileng, nikhat niteh hih Subject sinding ka kipan ngawngawta uh hi. Siapa pen mangpau a awsuah pen hoihlua hetlo napi in lai mi mahmah leh laihilh zong siam mahmah hi. Lai hong hilh toto, MEDIA thu hong genta Media I cih bang? Kuamah a dawngthei omlo, kamka kawm a ki en guaguatek, tuateh Siapa in Media I cih tak ciangin thuthak ki zakna, TV, Phone, INTERNET leh etc, ki hel hi, hong cihteh wow!ci-in ka lawp semsem uh hi.\nTua ahih manin Media ah thu khat peuh nagen nasuah ciangin hong ki kuppih thei hi. Hong ki dongh kik thei hi. Ngaihsutna muhna ki banglo ahih manin hong ki kuppih dan zong ki banglo thei ding hi. Hong dawndan uh zong, na lungsim tawh ki tuaklo in hong ki dawngbakh khathei ding hi. Na heh na dingin zongh hong kici khathei ding hi. Tuate khempeuh lungduai tak-in na thuak zawh, na hilhcian kik zawh or nop, kei a, hehna ding peuh leh hong kuppihte muhdah nading peuh in naneihding uh leh MEDIA naseplam ki pandah un, hong cih pen tu hunteh ka phawk kik sansan hi.\nTuhun eimi sungah Media lam nasemte leh, a uk te’n zong limtak zangh theileng, zuitheileng I minam sungah khantoh na tampi thu le la bek hilo, I nuntak khuasakzia nangawn hong ki lamdang sakding hi. Tulai Democracy gamte ah Kumpi kitel ciangin zong MEDIA lam a hatte mah in panmun ngahzaw uh hi. A thugen uh lutzaw uh hi. US President Obama leh tulaitak India Priminister Naranda Moodi te zong, a Party te uh Media lam ahat manun panmun ngah aci zongh om hi. Ka um hi.\nNungkum New Delhi ah BJP Party te’n Eve Christmas Northeast lamteng hong bawlpih uh hi. Ka lawmte khat BJP Party khat ah kihelkha ahih manin BUS pi khat tawh eilam mite hong dawn a, seppih Zomi Innkuan makaite leh biakna makai pawlkhat zong hong ki helding, hong cihsa uh hipapi un, BUS hong tunteh ami ding om mello a, naupang pawkkhat ka zot leh mi 6 kapha uh hi. Tua ni bel mi 6 BUS pi khat ah tuang himawk ungei. Zogam Mawtawte bang phawkliang hang! Amau pen nidangin Christian te bawlsia a minthang mahmah khat ahi uh hi. Tua manin tawlpi khat guallel den uh hi.\nA mau zong a kalsuan dan uh laih in, Christian te limbawl uh in a policy uh leh a nasep sate uh MEDIA ah suah ziahziah uh hi. I theihsa mah bangin tukum India gambup PM kitelna ah BJP Party te'n ngah lawh uh hi. Tulai Zomi Media lam a uk te’n bangci danin I gam leh I minam a dingin na I sepsawm hiam? Media nasep neu ngaihsut kei in.


url: =California Bridge tungpan Selfie akizaihsawm numei khat kiasuk ~ ZD :: ZOMI DAILY\nposted on 7 April 2017 at 9:26 am UTC+9:30 Lomkholna: News, Sawltak, USA, World\nUSA, California aom asang mahmah lei “Bridge” tungpan in Selfie akizaihsawm numei khat kiasuk in aguh atang kitan gawp cih Fox News pan kiza hi. Tua akiatna lei pen “Foresthill Bridge” hi a, hih leipen California State sungah asangpenpen in akiciamteh ahihi. Asangna pi 730 hi a, US gambup aom lei khempeuh lakpan inzong asangpen te lakah akihel ahihi.\nPlacer County Sheriff’s Office te genkhiatna ah tua numeinu pen amahleh amah Photo kizaihding, Selfie zaihding in akithawi laitak in akhe langkhatin lekkha in dingkip theinawnlo “Lost Balance” in akia hiding ci uhhi.\nInvestigators te genna ah amahpen alawmte tawh apaikhawm uh cihi. Alawmte khat ii genna ah pi 60 asangpan in akiatsuk khitciangin asih lohhangin khua phawklo cihi. Akhut zong kilawigawp a, aguh ataang teng kitangawpding cihi.\nThunei te’n amanlang in Helicopter tawh puakhia uh a, zato ah kipuakpah hi. Surgery tampi kibawl kulding cih KOVR te’n genkhia uhhi.\nPlacer County Police te genna ah hih numeinu akiatna munsan tengpen kuamah pailohding in aki khakcip “Restricted Area” hi a, thukham zuilo in paiteitei uh cihi.\nKuamah paitheilo ci’n kikham in lai kisuang himahleh hihte lawmteng pen tuamun ah paiphei veve uhhi. Photo kizaih in abuai mahmah laitak un sikkhialh khat nei in akia hiding kici hi.\nHih “Restricted Area” akicihna mun ah apai teiteite pen palik te’n mattheih, thong khiattheih ahihi. Tuatawh kisai in Facebook tungah mikhat in palik te kiangah dotna nei a, hih numeinu pen adamkik zenzenleh mat athuakdiam ci’n dotna nei citciat hi.\nPlacer County Sheriff’s Office te dawnkikna ah “hihnu pen adamkikleh mat thuaknawnlo dinghi. Banghanghiam cihleh akhantawn in hih thupiang phawkden in hih paitheih lohding akicihna munteng ah paingei nawnloding, pilsuak pahding hi” ci’n dawnkik uhhi.\nAlso read: Nausuakding tawh Photo akizaih Doctor kua himawk hiam?\nSelfie natna mah hizel ei 🙂 Selfie naki zaihding uhciangin nanung namai, nakiim napam khuadawk masak in, lauhuai hi. ZD Sawltak #zomidaily\nPrevious: Zomi Christiante leh Ethics ~ Pau Do Lian\nNext: Vondeih Kep Ding – 106 (Dimno’ Pa)


url: =Tulaai Leitung Thuthang Tuamtuam Updates May 7, 2015 :: ZOMI DAILY\nposted on 8 May 2015 at 8:23 am Lomkholna: Khawmpau, Myanmar, News, World, Zomi\n· Tedim Khuapi ah asawtlo in aom ngeinaailo ahi Mimal neihsa Baan (private bank ) kihong tading a gamdang pan sumkhakna a kipan nuam mahmah tading ci hi. Hih bank peen ahongding peen Kawl te hi a Yangon a U Kapno lawmte ci hi.Kapno\n· Mediterranean tuipi tung Lydia gam nehlam ah tuma kaal 3 laai a Refugee apua Tembaw pi kibung tuipi sung pi 1,230 na ah Italy tui gaalkaap te in May 7, 2015 ni in mukhia uha, misiluang zong 24 muthuah uhhi. Hih Tembaw pi tung ah Refugee mi 800 atuang hia, mi 28 bek suakta in adangteng tuipi sung ah atumcip ahihi.BBC\n· Nepal gam ah April 25 ni zinlin nahang in misi 7000 cingta a, 400 mangthang laai hi. tua zinlin hunlaaitak in Nupi naupaai 126,000 om uhhi ci in UN te May 7, 2015 ni in taangkokhia uhhi. Hih Nuapaai te bang ongsuaktammaw ci in akilungkham mahmah kawmkaal ah Zinlin\nzawh mi 100 vaal bang nausuak khin uha, buaina omlo in suakthei ciin genbeh uhhi.BBC\n· US National Security Agency-NSA te in mipi te phone kihona awte khumsim in angaihsim sakna peen thumanlo gamtatna hi a daanpiak kulding ci in US thukhenzum te May 7, 2015 ni in taangkokhia uhhi.Hih thu peen Congress ah puaktohding in khensat uhhi. Kuaman zong athei hilo napin NSA naseemlui Edward Snowden in pulaakkhia ziau ahihman in akithei suak hi.CNN\nPrevious: Farewell Sia Philip Khaipu and family\nNext: Tuunnu’ Suunni lungdeih sinthu ~ Zokhai


url: =Israel leh Hamas kidona nasia semsem :: ZOMI DAILY\nposted on 14 May 2021 at 8:32 am Lomkholna: News, TedimPost, World\nA beisa ni 2 sung Monday ni leh Tuesday ni bekbekin Hamas te in Isreal gam sungah Rocket tangpi tang 1000 val tawh kap uh hi, cih kiza hi. Rocket te pen Isreal te thautang dalna Iron Dome in za ah 90 val (90%) vanlaizang ah kapkhiatsak pahpah a, a kapkhiat khak loh a lengsuak pawlkhat om ahih manin Israel mi 4 leh Aram mi 1 in Israel gam sungah sihlawh hi, ci hi.\nPalestine gam sung pan hi bangin Hamas te in rocket tangpi tampi tawh Israel a kapna hangin Israel Defense Force te in galvanleng tawh Hamaste phualpi teng banzial pah ngekngek a, Hamas Makaipi pawlkhat leh naupang 13 kihelin mi 48 si hi, ci hi.\nHih kidona tawh kisai-in UN lamte lunghimawh mahmah uh a, galkidona a suksiat semsem lohna dingin lang nih kikemsiam dingin ngen uh hi. Himah leh Israel Prime Miniter Naytanyahu in, “Hih pen a kipatna hi pan thei kha ding hi,” cih san hi. Tutung kidona pen 2014 khit zawh anasia pen hi, ci-in kigen hi.\nRelated: Rafi Eitan, Israel te thukan siam, Adolf Eichmann, aman zopa kum 92 in si\nHih buaina hong kipatna pen nungkalin Muslimte adingin mun siangtho pen 3 na lah hi, Israel te adingin mun siangtho pen leh thupi pen mun a om Muslim biakinn Al-aqsa mosque pan ahi hi. Buaina a nasiat pian ciangin Israel palikte in khauh takin Muslim mipi tungah gamta uh ahih manin Hamaste in rocket tawh hi bangin nipi khuavakni pan Israel gam sung kap ding hong kipan uh ahi hi. Src: Daily Mail/ Tedim Post\nPrevious: Dekte’ dinmun\nNext: Pilna vs Veina ~ Sia Pauno


url: =Paul Taangthu ~ Thang Siangh :: ZOMI DAILY\nposted on 15 May 2016 at 10:02 am Lomkholna: Article, Biakna, Thangsiangh\nPaul pen Roman Empire sungah min kidawkzo minuamsa innkuan khat sung-a piang ahi hi.Asia gam Turkey gamtaw Tarsus khuapi ah suak hi. Jewish minam thu-um Pharisees khauhpai mahmah bangkua sungpan khang khia hi. Italy gampua Roman Empire sung a om Jews te pen Roman citizen suakzo om zen lo hi. Italy gampua om napi Roman citizen ngahte pen mi maimai hilo hi. Tua tungtawnin i et ciangin, Paul nulehpate pen mihau huzaap nei mithupi ahihlam kilang hi.\nKum-14 a phak laitakin Judaism biakna Rabbi sia sin dingin Jerusalem kipaisakhi. Asiapa pen Gamaliel hi a, Gamaliel Trade School cileng kikhiallo ding hi. Tua biakna Sangah nuntak kivak nading ngimna-in siamna namkim kisin sak hi. Haksatna a om ciangin amau dinzawh nading in kisin ahi hi.Paul in puanbuuk bawldan sin hi.\nPaul pen pasal lungtangpha hi a, ama upna leh tupna khahsuah ngeilo hi. Judaism upna sihsanin Christiante nakpitak buaisak hi. Stephen suangtum tawh denglup ding-a hanthawn makaipi ahi hi. Inn khat khit inn khat banpai-in thu-umte manin thonginn sungah khumpa ahi hi. Christian bawlsia dingin Damascus khualam manawhin pai hi.\nLampi-ah a pailaitakin thum-vei vilvel Zeisu in hopih hi. ” Saul, bang hangin kei hong bawlsia nahiam?” ci hi. Paul in, Kahong bawlsiat nang kua nahiam? acih ciangin, Keimah Zeisu kahi hi” ci’n dawng hi. Paul pen nungzuipite mah bangin Zeisu tektek thuhilhna ngah hi. Gentile minamte khuavak puak dingin sawl hi. Ama khuavak muhna pen Zeisu tungpan a ngah ahi hi. Bangzah ciang dong Zeisu in pantah thuhilh cih kithei khinlo ahih hangin thuthuk-thuman pen nungzui dangte sangin mu zaw hi.\nJerusalem council ahi Peter, James te kiangah member hihna vala a, Barnabas tawh kikhawlin Missionary naseem dingin Cyprus lam manawhin paikhia uh hi. A paina khua Antioch, Pisidia, Iconium, Lystra, leh Derbe khuate ah Stephen a bawl bangmahin thah dingin kizong tawntung hi. Pianthakna ngah khit Jerusalem vaciah kik hi. AD-50 khawng hihtuak hi. Christian taktak hidingin muangzo nailo uh hi.\nTua khit ciangin Paul missionary naseemin kuankhia leuleu hi. Galatia, Phrygia, Macedonia leh Greece dong vapha hi. Athens khuapi-ah mipi mai-ah (phylosopher) te tawh kinial uh hi.\nTualai munah Sawltak-laisiangtho (Acts) agelh nungzuipi Dr Luke tawh kimu uh hi. Missionary thumvei a pai khit ciangin Jerusalem ciahkik a, Sanhedrin kici Jews biakna makaipite tawh nasiatakin kinial leuleu uh hi.Tua thu hangin Israel gambuppi kilok a, patau uh ahihmanin Paul manin Caesarea puak uh hi. Tua lai-ah tamveipi thusit uh hi. Mipi buaisak ding a lau manin Governor Felix mangpa in keem hi. Rome Emperor tungah a zu khan kah a, tembaw tuangin Rome manawhin pai hi. Malta kici tuikhulh a tunna-ah huihpi tuak a, tembaw kitamzan dikdek hi. Paul thungetna tungtawnin Pasian in vantungmi khat sawlin “mi khatzong pelem loding hi, Rome kumpipa mai-ah na ding ding hi,” ci-in hilh sak hi.\nPaul simloh nungzuipi Christian masate pen Barnabas dongin Jewish lungtang vomlai uh hi. Paul pen Gentile mite lakah missionary thupuak makaipi ahi hi. Gentile minam cih ciangin Jews lo khempeuh gennuam ahi hi. Christian suaknuam khempeuh Jews minam suak masa ding hi, ci-in ngaihsun lai mawk uh a, Paul in, tua bang ding hikei, ci-in nialin thuhilh den hi. Zeisu hotkhiatna pen mikhempeuh aading ahi a, “thuciamthak ” tawh kisai hi. Jews sihsan kullo hi, ci hi.\nAbraham tung tawn a kipia thuciam pen ” Upna tungtawn a diktanna” ahi hi. Christian hoih suah nadingin Jews minam tawh kizop kullo hi. Pasian misiangtho hih nadingin Pawlpi khatpeuhpeuh min puak phot sese kul hilo hi. Zeisu Upna tawh Pasian direct kizuan thei hi, cihpen Paul message ahi hi. “Paul pen Gentile te kiangah tetipang dingin kateel hi,” ci’n Pasian in gen hi. Asia minor, Greece, Macedonia leh Rome kumpipa kumpi tokhom mai-ah maitang kituahin teti pangsak hi. Paul ii pholosophy leh Theological movement in leitungbup Christian Pawlpi upna sungah lomkhat suaksak hi.\nRoman kumpi gilo-a minthang NERO a khanlaitak ahi hi.Christian a bawlsiat nopmanin khuapi hal hi. Christian te hal hi, ci-in alomlom in that hi. Meitawh a hingtang khawngin halin meivak khuamin zang hi. Humpihon tawh Stadium kimawlna tualpi-ah ahonin khahin laithaangsak hi. Ahingtangin savun tawh tuamin uite nesak hi.\nGreek Olympiad kici sakol-leeng taikidemna tawh kisai 65-kum a kihel ding lawp mahmah hi. Ahuang sungah kisinin a nasem silate ensak hi. Prove zo mahmah lo hi. Lungkim zahin siam kisalo hi. Ahun kicing zaw angah nadingin kum-67 ah khinto hi. A ngeina bangin cileng sakol-4 tawh chariot kaih ding ngeina ahi hi. Aman sumgolh pia-in sakol-10 kaisak hi.\nKidemna ah sakol-leeng kibungin kilumlet hi. A cingte in huhin kipan kik a, kilumlet leuleu hi. Anihveina ciangin thokik zo nawnlo hi. Golhguk ne thukhente in, ” taisuak hileh zo hamtang ding hi,” ci-in zosak veve mawk hi. Greece pan hong ciah ciangin Augustus in gualzawhni aa a zat Chariot leengtung tuangin, kham tawh kibawl aksilim tawh kizem Greek puantualsan silhin, a lutungah Olympic crown khu in, a taklam khutah gualzawhna laipi Pythian laam kawmsa-in , galkap honpi in a nungzui -in gualzawhna pawi bawl hi. Hih gualzawhna pen zuauthu ahi hi. Hih kumpi gilopa pen Galba in a kumpigam simin la a, galte khutsungah sinuamlo ahihmani AD-68 kumin amahmah kisunlum hi.\nPaul in a sihma deuhin pawlpite laikhak hi. Kumpipa in sim masalo-in thongkia mikhat laikhak kipaisak ngamlo hi. Kidawmtak in aat kul hi. Tua laitakin Nero in thah dingin thukhensatna nei khin hi. A laikhak sungah.\n2Timothy 4:7-8. “I have fought the good fight, I have finished the race, I have kept the faith. Henceforth there is laid up for me the crown of righteousness, which the Lord, the righteous judge, will award tome on that Day, and not only to mebut also to all who have love his appearing.”\nHih kammal in Nero kumpipa mitnauta sawk kha taktak ding hi. Pasian kamsangte leh Christian sittaktakte pen thuneite leh mipi pahtak hingeilo hi. Puapaihna thuak, bawlsiatna thuak, mudahna thuak hitawntung hi. ” Hun nunung ciangin kamite in kamsangpa bangin gen ding cingiau hi. Pasian misiangtho galhangte in dikzul ngeilo hi. Maivilna tawh thuman phualsel ngei lo hi. Zuauthu ah lungdam theilo hi. Zuau leh khemna thuakzo lo uh a, teltak tangtakin pholak tawntung hi. Paul laikhak in Nero kumpipa maizum sak mahmah kha ding hi.\n“Galdona pha kado zo hi. (Nero bangin lampi-ah katuk kei hi.) Katai zah ding among dongin kataizo hi. (Nero bangin matunlo-in akhawl kahi kei hi) Upnathu kazui khinzo hi.Thuman thukhenpa Topa in tua ni ciangin hong piak ding ahi, thumaanna kumpi lukhu kikoih khol zo hi. Kei bek hilo-in ama hong kilangding cih a lamen khempeuh a hong pia ding hi. (Nero ngah kumpi lukhu bangin thuman lopi tawh thukhente piak kumpi lukhu hilo hi.) Olympic kidemna pan Rome hong ciah kik khit AD-68 kum kipatcil pawlin, Nero in Paul that hi.\nPaul dinmun pen ” nang hong uk mangtethu namang in,” cih bang bek tawh thukhempeuh kaikuunin melhlo hi. Thuman a man bangin in gen hi. Ama ngawng tan dingpa mai-ah thanemnate nakpi-in hilh ngam hi. Ei, tuhun Christian, SDA thuhilh siate , member te nungzuipite bangin kamsangpa bangin, hangtakin din ngam ding, Paul in hong lak hi. Mihing diksak mikhempeuh Pasian mai-ah dik tuanlo uh hi.\nPrevious: Basic Education Pilna Sinna Ngaihsut Huai\nNext: Pawlpi Pian Ni (Church Birthday) ~ Mang Khan Khup


url: =Home > Thuluui/Articles >\nZasan leh Zasan Kihel Meh Nekhuai\nZasan meh kihel lo-in anne kha le'ng a kisam giugiau khat om ci-in i lungkim zawhloh zah dongin ankam hong limsak dingin a kisam mahmah meh nam khat in zasan meh ahi hi. Ankam hong limsak bek tham lohin cidam nadingin zong a kisam mahmah khat ahi hi.\nTua bang zasan thak a kihel meh nekna in Cancer tuamtuam, Lungtang natna, Sikhang natna leh huihdikna lampi tawh kisai natna tuamtuamte pan hong dal thei hi.\nZasan in pumpi' sisan sunga a khumdat zong a hoihbek in kem thei aa exercise tampi bawl kul lo-in pumpi' thaute kuang sakthei ahih manin thau luatna leh sikhum zunkhum natna pan zong hong dal thei hi.\nZasan sungah Antioxidant a kici dat khat kihel ahih manin zasan a nelote sa'ng a nete nosuah zaw hi.\nKum tam hangin ciaptehna khuak thanemna pan zong zasan nekna in dal thei hi.\nVitamin C kihel ahih manin pumpi' natna dalzawhna (Resistance) hatsak aa liamna tuamtuam a om leh dam baihsak hi.\nZasan sungah Vitamin B, Calcium, Phosphorus, Potassium, leh Iron (Siktha) zong kihel ahih manin pumpi cidam nading kisam mahmah hi.\nPumpi sungah nasak theih baihna protein (နာက်င္မႈကို အာရံု ခံႏိုင္စြမ္း) khaam zo le'ng khansau sak hi ci-in mipilte in mukhia uh hi. Zasan sunga a kihel Capsaicin dat in tua nasak theih baihna protein TRVPI-te dal thei ahih manin zasan leh zasan kihel meh tuamtuamte in khansau hi, ci-in mipilte'n gen uh hi.\nTua bek tham lohin annek ciang damdam in nek ding a hoih hi-a zasan i nek ciangin kinawh nek theilo ahih manin annek daan zong hong mansak tuam hi.\nCiapteh ding -> Zasan nek hoih tah ci-in tamnek luat ding zong hilo hi. A hoih bekin nek theih ding kisam mahmah hi.


url: =Solkha tang nuai ah Tedim khuapi (7) ~ Hau Za Cin :: ZOMI DAILY\nposted on 22 January 2015 at 1:31 pm Lomkholna: Article, Hauzacin\nCik ciang Tedim ka mu kik zen tam maw. Ka sangkahna ngei lah hikei, ka khankhiatna lah hikei, ahi zongin ka mu kik nuam hi… nang e leh?\nZomi makai tampi banah Zomi mi minthangte (celebrities) tampi tawh kimu kha ka hih manin ka gen masak ding bang ka theikei liang hi. Zomi lasiam ‘Lia Cingsan’ ciin ka theih masak leh ‘Tg. Pauno’ ciin ka theih masakte tuallenna khua hi cih ka thei hi. Ahi zongin amau nungsang ah lasiam tampi mah Topa in hong lapsang sakta a, nakpi takin Zomi a hong bawlpa tungah i lungdam hi. Pasian lasa ci leng lasiam Sia Tuamung te, Sia Lam Cin te, Sia Do Kham te, Sia TS Khai te, Sia Kap Mang te… cih bangin a min uh kigen khin pak zolo hi. Zomi te hong lamto Topa tungah ka lungdam hi.\nSingapore ah lasiam Thawn Kham hong zin in lasiam Cingsan tawh hong kithuah uh a, nung kum nih 2012 Zomi Nam Ni hi. Kei adingin Zomi lasiam Thawn Kham in lasa ding cih pen ka lawp mahmah leh ka ngaklah mahmah hi a, amah zong ka muh nailoh ahih manin ka muhnop khat ahi hi. Tua mah bangin lasiam Sianu Cingsan zong ka muh ngeisa, Lamka ah 1993 May kha in ka muhsa ahih hang ka muhkik nop mahmah ahi hi. Tua ka muh laiin Hong Kong movie star te bangin a sam a pang tomsak in a nung sausak a, a talsam kiil sak hi.\nCBA Missions khawmpi ah a unau un la hongsa uh a, amau Bangalore ah Lai Siangtho sangkah sangkhawl sung hong ciah uh ahi hi. Lasiam Thawn Kham pen en mu nuama i ngaklah mahmah laitak ka gei a tute in, ‘U Thawn Kham khawng i muhmuhsa hilel e, hong tung nailo maw’ ci ziau uh in, kei adingin bel ka muh ngei nailoh ahih manin a mu nuam mahmah himai ing. Hong tun taktak ciang lah ka geia te gen bangin amah zong Zomi mah na hi in, USA ka zin laia ama lasak ka deih mahmah uh “pianna vangkhua” a cih la:\nSum zong pai zong zinsuk zintoh khuapi sungah ka om a,\nAnlim anpha ka nek hang Inn hoih lo hoih nei in\nKhuapi sungah omdan khawldan nuntakziate cimtak ing,\nKilbang khanna vangkhua mu bang ngai ing e….\nhong sak ciang bang zong ei mah khat bang na himai e. Khual i zin ciang mawtaw tawh i paipai a, mawtaw tun nawnloh ciang khe tawh i pai a, khuanawl i tun ciang naupang vasa vai khedap bulhlo a saili leh thungkuah tawh a diangdiangte mah na bangin na Zomi mahmah hi. Ahi zongin kei adingin Zomi lasiam te thupi in pahtakhuai kasa a, ka it a, ka zahtak hi.\nTutung GZA Khawmpi 2veina ah zong Zomi lasiam tampi hong kihel thei ahih manin nakpi takin lungdam huai kasa hi. Zogam Lapu Sia T.S. Khai in, “Zogam Vontawi Taang pa ka hi” cihla hong sak ciang bang Zomi leh Zogam itna hong khanglosak kik hi. Zogam leitang ngahkik mateng khawllo e, Zogam vontawi lia leh taang te! Sia Khai in a lasak siam manin sum leh pai ngah ziahziah ahih manin lasa dinga a sam Lengtong Kam Khen bangin haza phial hiam aw ciamnuih kik in mipi kinui zaizai hi (amau kimaingap dante a enghuai mahmah kizopna ahi hi)!\nLengtong Kam Khen in zong hong zom pah in “Zogam Cowboy” cih la hong awi ziahziah a, USA pan hong puak Cowboy lukhu khu napi amah zong a Sakol hong kenglo hi! Sia Khual in a sakol ding leh a pistol ding puaklo ci napi amah pumpi mahmah va hawh in aman zong hong pua tuanlo ahih ciang Sia Khual a mawhsak hang a mawhsak thei hinawnlo hi :). Tua bek hilo in,\nTheibang sena zu bang ka mom laiin,\nKa nun luaisung hong vei diaidiai na tual,\nMimbang pianna dimtui vangkhua kilbang khanna, lenna\ncih la hong sa in hong kihuang deudeu a, siam lah siam, a pumpi zong lah kihuang zo, huihnung lua hiam huih in mutpuk dekdek zel… nuam, biltai; Zomi lasiamte in hong awi zo mahmah uh hi.\nZogam lambu Pu Vum Nang in zong, “Tuun sung khat pan piang hi ngeingei hang e” cih la hong sa ziahziah a, khangthak lasiam khempeuh pahtawi in va dinpih uh a, nak nop hiven. Zomi hih mah angtan huai zungzung hi. Gamdang tung Zomi te in zong a car tungvuah hawng in khual a zin uh ciangin Zomi lasiamte la hong in ngai ziahziah uh a, nuamtuam mahmah hi.\nLamka pan hong pai B. Muan Ngaihte in zong Zogam ngaihla hong sa in mipi in khutbeng ziahziah a Sianu Cingsan bang kidek zolo in stage tungah va kahto in tha vapia bek hilo in va sakpih ziahziah a, ‘sak mi khang mi cih om nawnlo in Zomi te lasa khawm, tui dawn khawm, kikhawl khawm hita hang cih hong musak hi.\nZOMUS thuvaanpi Sia Lianpi @ Taang Lungtup in zong ZOGAM NUAM cih la hong sa in, mipi in khutbeng in kisakpih ziahziah hi. Inngua hahlo gamgua hah kei ni…ka sisan laih thei kei ning, ka minam laih thei kei ning ciin hong awi hiauhiau tanghial in mipi lungsim hong zo in tu laitak i dinmun tawh kituaklua ahih manin mipi kipakta mahmah in letsong kipuak ziahziah hi. Lasiam Cingpi, Lasiam Sannuam, lasiam thak tampi Kawlpi pan hong paito leh khuasung pante in zong Zogam ngaih la sa ziahziah uh a, a kizepna uh lah etlawm, a lasak uh lah ngaih hi.\n“Topa laptoh Zomi te” cih Zomi lasiam Kapno in a sak bang ciang Siate Rev. Dr. Gin Khan Khual nangawn zong kidek zo nawnlo hi. Rev. Dr. Go Chin Zam, Rev. Pau Khan Khai, Rev. Dr.Do Suan Mung, Prof. Dr. C. Thang Za Tuan leh ulian tampi zong kidek zo nawnlo in mipi mai ah khutlam in kilamziahziah a, kei nangawn zong ka lungsim hong lawnglua ahih manin ka lamkhia kha mawk hi. Khamite in ‘kha in nasem’ a cih uh pen tutungin hong tung takpi himawk hi. Pasian in Zomite hong laptoh manin tuni a kitung hi a, tuni hun bang a kizang hi cih kiphawk lua ahih manin mipi bek hilo makaite khempeuh zong a laamlo omlo hi.\nTua nitak mahmah GZA Khawmpi nitak concert hun ah kiphawk pen dingin ka um hi. Tua zaha kha hong kibuak om nawnlo hi. Sia Do Kham tanu Mary Kham in zong a pa la deih NISIM IN NITHAK HI A cih hong sa a, lung hong lengsak in lungsim hong lawng mahmah hi. Anau Joshua Kham tawh hong laam in mipi etnop ding hong kilak ziahziah uh a, tua banga lamsiam Zomi sungah i omlam kimu a nuam kisa in khut kibeng ziahziah hi.\nTung Solkha Tang singseng nuai ah hih banga Zogam ngaih la, Zomi ngaih la kisa in kiawi ziahziah ahih manin a gei a Phuitong kung pote zong nuamsa in lungdam in na kihuang deudeu uh a, Zohuihkhi siang zong hong laang hiauhiau in vot hiauhiau a, ahi zongin guahzu leh meikai cih bang omlo hi. Zomi te nuamsa a kikholh liailiai uh ciangin a singkung, a lopa leh a huih bek in lungdam in nuamsa hilo in khuahun leh nisa te in zong a nuam bek takin hong uap uh hi.\nKithutuak diamdiam a nasep khop, kikholh khop a nop dan hong ciamkholsak a, Zomi te mailam ding a nop ding zia hong theikholsak hi. Tua ahih manin Zomi te Concert a nuam i sak bangin nasepna vai khempeuh ah hih bangin nuamsa khawm in mainawt khawm, kipawlkhawm in kuamah tangpek lo ding hi hang. Pankhawm hatna hi, hatna sungah lawhcinna om a, lawhcinna ah nopsakna om a, nopsak na ah nuntak nuam kingah hi. Minam picingte in nuntak nuam a nungta uh hi. Zomi te tua ni ding hong naita hi.\nNitak kikhop simin mipi tutna ding kigual ah kita lo in a tamzaw lei lak ah phek kiphah ah tu uh a, tua tungah tutna a ngahlo te zong phung tung, mualbo tungah tu in Sia Do Suan Mung sanginn huangsung dim mitmet in kitu a, kigamlum in kigualnuam a leitung dang kiphawk manlo in ‘ei leh ei lulam’ cih bangin eima nopsakna vive tawh hun kizanga, khangkhat nuntak dingin a hamphat huai hunzat ahi hi. Hih bang hun nuamte cik ciangin a kizang kik tam maw. Siate leh mipite, khangthak naupangte adingin a kiciamteh, a kiphawk den ding hunnuam ahi hi.\nHun cing pahpah: Nitak nai 7pm panin hun zat kipan in mipi lasakna leh lasiamte lasakna ban ah siate, makaite thugenna tomnono tawh kigual nuam in ‘nuam panpan ei’ i cih laitak hun hong cing pahpah in zankim hong naih pahpah a kikhen hun hong tung pahpah a, khamlo pipi in ‘zal mangpha man aw’ ciin kikhen hong kul zel hi. Zan 4 bang zankim ciangciang hun a kizat hangin kuamah in cimtak cih omlo in khamlo leh khialah takin kiciah zel hi. Hibang hun nuam cik ciang a ki muk zel tam maw!hauzacin\n‘Omkhawm lai leng nuam lai, hunte’n hong khengta’ cih mah bangin zankim dekdek ciangin giahna laikhun ciat kizuan a zingsang nai 7am mah in kitungkik a, ihmut kicim mahmah tek hi. A huih sianga, a tui siang a, a mite lungsim zong siang ahih manin nuamtak a nai 4 sung i ihmut man nak leh kitawldam manin i tha dim kik man hi. Zogam a nopna tua ahi hi. Khualum gam Singapore khawngah nai 6 pan nai 8 sung bang i ihmut kei leh kitawldam man hetlo in kigim mahmah hi. Zogam a nop diakna tua hi.\nZogam ah mihaute in inn hoih nono lam in, taihinn lam zong na om zihziah in, a lamlam lai tawh, inn lutna a bawlbawl tawh nasep pan a khawl (retiree) te in Zogam khuapi mah ah inn lam in tawlnga uh hi. Tua ahih manin mihau leh mipilte, sum haute, khangthak mipilte zuunna tawh i Zogam hong paal ding hi. Amau nuam a sa bek hilo in Zomi lasiamte in zong zaila va awiawi uh hiven, nuamsa mah lo ding maw, mate? (zop lai ding) Hau Za Cin\nPrevious: Mizoram kumpi’ nasep lakdan\nNext: Tulaai Leitung Thuthang Tuamtuam Updates Jan 20 ,2015\nUS Secretary of State dingin India hikha theiding ~ Thang Khan Lian


url: =Khang thak lasiam ki demna leh concert vai zaksak na :: ZOMI DAILY\nposted on 30 May 2016 at 4:18 pm Lomkholna: Australia, News, Zomi\nDear, Australia leh New Zealand aa om Zomi u leh nau,\nHong tung ding September, 2016 sungin Australia gam Melbourne khuapi ah Zomi khang thak lasak siam ki dem na leh concert thupi takin bawl sawm ih hih man in, tua lasak siam ki dem na ah la uuk lasiam khang thak te hong ki hel kim ciat dingin kong zawn uh hi.\nA ni a nai address a ki ciat teh hong zasak kik ding hi ungh.Tua lasak ki dem na ah a khat na ngah peen GZI ah ki dem dingin USA ah a om kik teh ki pai sak ding aa, ticket pen a kuan lam one way ki sik ding hi cih zongh ki thei khol sak hang.\nKhua tuam tuam leh state tuam2 aa om te personal contact theih ding nei kim lo ka hih manin hih ih ki thu zak na pan hong khah khia hi ungh.\nPawlpi leh minam sung ah makai tuam2 ten I ta I nau te lasak lamah khan toh na hong neih theih na ding un tha na pia aa, nong na taw sawn sak ciat na ding un zongh hong cial nuam hi ungh.\nLa ki dem ding nu/pa in audition ah a ma deih2 la khat hong sa ding aa tua pan top 10 ki teel khia ding hi.Tua top 10 te in concert committee te ii teel khiat la dawng 4 rock 2 leh slow 2 sung pan mee ki sawk sak ding aa a sawk khak la rock 1 slow 1 cih bangin dawng 2 ciat hong ki dem to ding uh hi. La ding te tu lai tak a ki zon san lai tak a hi hi.\nTop 10 sung pan in top 5 ki teel khia leu2 ding aa tua top 5 lak pan 1 ki teel khia ding hi cih tua teng a hampi hong zasak phot hi ingh.\nA ki dem nuam khem peuh in a man lang aa nong zaksak na ding un it na lianpi tawh hong zawn pha2 ingh.\nConcert committee tangin,\nMb: 04- 69 85 96 38\nPrevious: Thuhoih ~ Tedim Banking System\nNext: Khedap taih tawh sum a zong mizawng pa in kua a hihiam?\nMalaysia, KL khuapisung aom 5 Stars Hotel khat ii Ceiling kicimsuk, mikhat liam


url: =Zomi a ding Khangthak Pilna – Disciple Kap Sian\nZomi mun tuam gam tuam a om akuamah peuh in tuhun ciang in IT lam tawh muibun tak in midangte tawh liangko kikim in na kisem in, ki sin in, kizang ta hi. Hi mah ta leh hih bang khantohna pi sung ah a khe a ngap kha nailo le, a mun, a hun, a sum leh a van in ong pia nailo Zogam ah Zomi a tamzaw pek om lai hi. IT thu ih gen ciang in mong neilo in gen zawh loh ding zah, sin zawh loh ding zah in theihna leh van thak tampi khang to den ahih man in pawl khat in “hih bang khantohna pen ei a ding hi nai kei…” aci zong ki om thei ding hi. Tu hun in thudon kei leng nikhat ni mite ih delh hang ki phaw zo nawnlo ding hi. Hun in ong paisan ma in hanciam ni.